
הכנסת התשע-עשרה 
נוסח לא מתוקן

 מושב ראשון
<פרוטוקול מס' 45 >
 מישיבת ועדת החינוך, התרבות והספורט 
 יום שני, כ"ג בתמוז התשע"ג (01 ביולי 2013), שעה 12:00
<סדר היום:>
<פרק ט', סעיפים 80 ו-81 - חינוך ממלכתי - מתוך הצעת חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014), התשע"ג-2013>

<ייעוץ משפטי: >
מירב ישראלי
<מנהל/ת הוועדה:>
יהודית גידלי
<רישום פרלמנטרי:>
י.ר. - חבר המתרגמים בע"מ
<פרק ט', סעיפים 80 ו-81 - חינוך ממלכתי - מתוך הצעת חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014), התשע"ג-2013>
<היו"ר עמרם מצנע:>
אנחנו פותחים את הדיון. זהו דיון המשך לדיון שפתחנו בו בשבוע שעבר, בנושא חוק ההסדרים, סעיף 80. הצעת הממשלה היא שבחינוך הממלכתי, החינוך הממלכתי, חוק החינוך הממלכתי תשי"ג 1953, סעיף 11 (א) יבוטל. זה לשון התיקון. סעיף 11 (א) הוא הסעיף הידוע כחוק נהרי שמחייב רשויות מקומיות לתקצב את החינוך המוכר שאיננו רשמי בשיעורים, כפי שנקבע. התיקון מחזיר את מצב לקדמותו, ומשאיר לראשי הרשויות את הזכות, אם הם רוצים, לתקצב בהתאם להחלטה שלהם. 
שמענו בדיון הקודם מספר חברי כנסת, אנחנו נשמע גם בדיון הזה חברי כנסת ואחרים. לא תהיה היום הצבעה. אני מניח שההצבעה תהיה בשבוע הבא. 

יש לי פה רשימה של מי שנרשם בשבוע שעבר, אבל אני לא רואה אף אחד מאלה פה, אז הדיון פתוח. בבקשה. 
<אמנון דה-הרטוך:>
שלום, צהריים טובים. אני מבקש להדגיש שאני נמצא כאן לפי הזמנתו של חבר הכנסת נהרי, אני לא מייצג איזה שהוא גוף בעניין והסיבה שאני הוזמנתי לכאן, כפי שאני מבין, נובעת מכך שבשלב הליך החקיקה אני עבדתי במשרד המשפטים ואני חושב שאני מכיר את ההליך ואני מבקש להסביר את המשמעות של החוק מנקודת מבט היסטורית, בהקשר הזה. 

אני רוצה לומר מספר דברים. ההערה הראשונה מתייחסת לנושא של ההיסטוריה. חוק נהרי נחקק במטרה אחת, כדי לשמור על עיקרון השוויון. מפני שכפי שנכונה אמר יושב ראש הוועדה, הכוונה כרגע היא להחזיר את המצב לקדמותו והמצב יחזור לקדמותו והוא יהווה הפרה בוטה של עיקרון השוויון והוא יהווה עיוות בלתי נסבל בשלטון המקומי. מדוע? מפני שלפני שהיה חוק נהרי, וזו הכוונה כרגע, להביא את המצב למצב של לפני חוק נהרי, הרשויות המקומיות אמנם נתנו הקצבות לבתי-ספר פרטיים, אבל הם נתנו אותם רק לבתי-הספר הפרטיים שהרצון הקואליציוני היה שאותם בתי-ספר יקבלו. זאת אומרת, לא היה שוויון. הדברים הגיעו לשיא בעיריית ירושלים, כאשר היא, לגבי שתי הרשתות החרדיות הגדולות, היא אפילו נתנה להם עובדים. עובדי העירייה עבדו באותן רשתות, בתי-ספר פרטיים, והם היו עובדי עירייה לכל דבר ועניין, כולל לעניין הפנסיה. ולכן, החוק נהרי הובן למנוע מצב של אפליה והוא בא וקבע שקודם כל, הרשויות המקומיות חייבות להתייחס באופן שוויוני לכל בתי-הספר הפרטיים, כיוון שכל האזרחים ששולחים את הילדים - - -
<היו"ר עמרם מצנע:>
ביטול חוק נהרי, הוא לא מחייב חזרה לאפליה, בגלל שהרשות תהיה מחויבת, אם היא תיתן, אם היא תחליט שהיא נותנת, היא תצטרך לתת במידה העומדת בפני ביקורת, לגבי כל בתי-הספר. היא לא תוכל להגיד לבית-ספר אחד – בגלל העיניים הכחולות שלו אני נותנת X, ולבית-ספר שני, אני לא נותנת.

<אמנון דה-הרטוך:>
ברמה המשפטית אני חושב שהאמירה הזאת של יושב-ראש הוועדה היא נכונה לחלוטין. ברמת המציאות, להבנתי אין שום קשר בין הדברים לבין המציאות. מפני שבעבר היתה אפליה והחוק הזה, הוא מנע את האפליה הזאת. אז אני רוצה כאן להדגיש, שביטול הסעיף זה יוביל חזרה למצב קודם והמצב הקודם היה מצב רע. 

צריך להדגיש שחוק נהרי לא קבע שום אמת מידה כמה כסף באופן אבסולוטי הרשות המקומית תיתן. הוא בא ואמר – מה שהמדינה קובעת מבחינת תפישת העולם שלה לגבי החלק שלה, הרשות המקומית מחויבת לגבי חלק התקצוב שלה, באותה אמת מידה. מה המשמעות של הדבר? שאם המדינה רוצה לפגוע בבתי-הספר הפרטיים, מתוך תפישת עולם - - -

<היו"ר עמרם מצנע:>
דרך אגב, היא לא הגבילה. ראש רשות שרצה, יכול היה לתת באותה מידה שאתה אומר, לבית-ספר מסוים, הרבה יותר ממה שהחוק מחייב אותו. 

<אמנון דה-הרטוך:>
נכון. לפי אמות מידה שוויוניות ומי שרוצה לראות - - -

<היו"ר עמרם מצנע:>
אז אתה חוזר להערה שלי.

<אמנון דה-הרטוך:>
לא, אני בא ואומר – הרשות המקומית חויבה. עכשיו, למה יש הצדקה עניינית שהיא תחויב? מפני שבהליך שאני מודה שמידת החוקיות שלו עדיין לא ברורה לי, מדינת ישראל שמחויבת לפי חוק לימוד חובה לממן את בתי-הספר היסודיים באופן מלא, יצרה במשך עשרות השנים מין פרוצדורה כזאת שגם הרשויות המקומיות מתקציבן משתתפות. אז נכון, המדינה נותנת בעיקר - - -
<מירב ישראלי:>
זה לפי החוק, זה סעיף 7 (ב).

<אמנון דה-הרטוך:>
אוקיי. המדינה מממנת את שעות הלימוד והרשויות המקומיות מממנות למשל את החימום. אז מה רוצים כאן, שבתי-הספר ילמדו, כי המדינה הרי מחליטה לתת להם, הם ילמדו את השעות והילדים יקפאו מקור, לא יהיה נייר טואלט? הרי המדינה יכולה להחליט מהו סדר העדיפות.

<היו"ר עמרם מצנע:>
בתור משפטן, אל תגזים.

<אמנון דה-הרטוך:>
אני רוצה להדגיש בהקשר הזה, שזה לא - - -

<היו"ר עמרם מצנע:>
ההשתתפות בחימום ובנייר הטואלט זה רק ב- 25%.  ה- 25% זה השתתפות העירייה מול המדינה. 

<אמנון דה-הרטוך:>
לא. ה- 25% הם מממנים גם את החלקים האלה. 

<היו"ר עמרם מצנע:>
אני פשוט הערתי על העניין הזה שלא יהיה נייר טואלט ולא יהיה חימום וכו'.
<אמנון דה-הרטוך:>
אני יודע שהיתה תוצאה, היה מקרה, אחרי שבמשרד המשפטים הורו לעצור את העברת הכספים מהרשויות המקומיות לפני קריטריונים, שבתי-ספר בירושלים לא היתה בהם הסקה עד שהעניין הוסדר. זה עניין עובדתי. 

<היו"ר עמרם מצנע:>
זה כמו הזקנים של צ'יץ'.

<אמנון דה-הרטוך:>
אני לא יודע מה קרה שם. אז אני אומר, ברמה המהותית אני חושב שהמדינה מדברת באופן סותר, שלא מתיישב עם התפישה שלה. העובדה היא, שכאשר הוצע לאחרונה לפגוע בתקציב שתי הרשתות, בא השר לפיד ואמר שלגבי תשע"ד, לא ניתן לפגוע בהם בגלל הזמן. אז כיצד עכשיו מציעה הממשלה, אותו שר אוצר, לפגוע בשיעור הרבה יותר גבוה משיעור הפגיעה שהוא החליט להימנע ממנו וכאן אני רוצה לעבור להערה האחרונה שלי, לגבי הוראת המעבר. 

הוראת המעבר היא הוראת מעבר דרקונית. היא באה ואומרת שהתקציב יכול להיות מקוצץ, החלק של הרשות המקומית, ב- 50%. זה 50% מהתקציב של הרשות המקומית - - -

<היו"ר עמרם מצנע:>
בשנה הקרובה?

<אמנון דה-הרטוך:>
בשנה הקרובה. אני מדבר על השנה הקרובה. אחר-כך שום דבר הרשות לא תהיה חייבת, אבל השנה היא תצטרך לממן 50%. אני חושב שבהתאם לתפישת הממשלה את החלק שלה, שהיא באה וקבעה שבשנת תשע"ד היא לא תקצץ אפילו שקל אחד מהחלק שלה, של ה- 75%, בשביל הרשויות, הניתנות לשתי הרשתות, החלק המלא, צריך לבוא ולקבוע - - -

<היו"ר עמרם מצנע:>
שוב פעם, רק לשתי הרשתות האלה.

<אמנון דה-הרטוך:>
בוודאי, בסדר, צריך לבוא ולומר לדעתי, שהוראת המעבר תקבע ששיעור התשלום לא יפחת מ- 85%, ולא מ- 50%, מפני ש- 15% של 25% זה 3.75% מהתקציב הכולל של בית-הספר ואותו שיעור בדיוק, זה היה השיעור שהשר לפיד הסכים לוותר עליו ולא לפגוע בתקציב שתי הרשתות. זה מה שרציתי לומר. תודה.

<היו"ר עמרם מצנע:>
אוקיי. תודה. בבקשה. 

<שחר אילן:>
אני סמנכ"ל עמותת חידו"ש, לחופש דת ושוויון. העברתי אליכם גם נייר. בעיקרון, אני רוצה לומר דבר אחד ואתייחס מאוד בקצרה לדברי קודמי. הדבר העיקרי הוא שלמדינה יש מדיניות ברורה שאני מאוד מקווה שתיושם בשנת הלימודים הקרובה, של התניית תקצוב בשלושה מקצועות מתוך תוכנית הליבה. למעשה, אם אתה בודק את החלק בחוק לגבי מוסדות הפטור שיגיע פה לדיון מחר ואת התקנות שאישרה הממשלה לגבי המוכר שאינו רשמי, בעצם האמירה היא מוסד שלא ילמד עשר שעות ליבה בשבוע, לא יקבל יותר מ- 30% תקציב. למיטב הבנתי, הדבר הזה צריך לבוא לידי ביטוי גם בשינוי חוק נהרי. כלומר, צריך להיות ברור שמוסד שלא מלמד את עשר שעות הליבה האלה, לא יקבל תקציב כלל מרשות מקומית, כי לא יכול להיות שחלק אחד של התקציב יתחשב בתוכנית הליבה וחלק אחר – לא יתחשב. 
<משולם נהרי:>
הוא לא מקבל. 75% הוא חייב. לא עשר שעות, 75%. הפטור לא מקבלים, הם לא בחוק. 
<שחר אילן:>
הפטור, מחר - - -

<משולם נהרי:>
כן, אבל הוא לא בחוק. החוק רק המוכר שאינו רשמי, הוא חייב ב- 75%.

<שחר אילן:>
ואם הוא לא מלמד את העשר, הוא יורד ל- 30%.

<משולם נהרי:>
אבל לא, אין, המוכר שאינו רשמי, הוא לא יקבל. הוא חייב 75%.

<משה גפני:>
מה אתה מתווכח? זה החוקים שהוא הכין. 

<היו"ר עמרם מצנע:>
שלום, גפני.

<שחר אילן:>
חבר הכנסת גפני, מייחס לי כוח על-טבעי. 

<משה גפני:>
שום כוח על טבעי, יש לך כוח מאוד ברור. אני פשוט ניהלתי את ועדת המדע, אני מתנצל על האיחור. 

<היו"ר עמרם מצנע:>
כן, בבקשה. 

<שחר אילן:>
במילים אחרות, לא יכול להיות שרשות מקומית תתקצב מוסדות שלא יעמדו בתנאי משרד החינוך ולדעתי הדבר הזה צריך להיכנס. 

<משולם נהרי:>
אפשר להכניס את זה, אפשר. אני מסכים.

<משה גפני:>
אני לא מסכים. אני לא מסכים. 

<היו"ר עמרם מצנע:>
 בבקשה. 

<שיר אנג'ל-כץ:>
אני עורכת-דין ממשרד עורכי-דין כבירי נבו קידר, יש לנו מחלקת חינוך אחת מהגדולות בארץ. הייתי רוצה להתייחס.
<היו"ר עמרם מצנע:>
מה? לא הבנתי. 

<שיר אנג'ל-כץ:>
מחלקת חינוך, משרד עורכי-דין שיש לו מחלקת דיני חינוך. אנחנו כאן לא בשם מוסד ספציפי, יש לנו אמנם הרבה לקוחות ממוסדות החינוך המוכר שאינו רשמי, אבל כאן אנחנו מגיעים בשם האינטרס הציבורי והייתי רוצה להדגיש כמה נקודות, ברשותכם.
<היו"ר עמרם מצנע:>
כן. זה נורא מעניין. עורכי-דין. 

<יפעת קריב:>
נורא אינטרס ציבורי, איזה ציבור, זו ממש סוגיה מרתקת. כי לו יש אינטרס ציבורי אחד ולי יש אינטרס ציבורי אחר, אני משערת. 

<שיר אנג'ל-כץ:>
אני אשמח אם לא תקטעו אותי ואחרי הדברים, תתבהר המטרה הציבורית. 

<היו"ר עמרם מצנע:>
כן, בבקשה. 

<משה גפני:>
לא הבנתי מה שאמרת. 

<היו"ר עמרם מצנע:>
לפי דעתי, מהפתיחה, היא בעדכם. תן לה לדבר. בבקשה.

<שיר אנג'ל-כץ:>
אני רוצה להתייחס לנקודה שהועלתה פה בדיון הקודם על-ידי הרשויות המקומיות. עו"ד נועה בן אריה, מהרשויות המקומיות, דיברה על כך שהתקצוב למוסדות המוכר שאינו רשמי יוצר מעמסה על הרשויות המקומיות. אני רוצה לשאול מהו הביטוי המכובס הזה שנקרא מעמסה, למה העברת תקצוב למוסד ממלכתי, אינו מעמסה על הרשות המקומית, בעוד שהעברת תקצוב למוסד חינוך מוכר שאינו רשמי, הוא מעמסה. מדוע, אנחנו הרי יודעים מיהן קבוצות האוכלוסייה שנזקקות לחינוך המוכר שאינו רשמי, מדובר בעיקר על חרדים וערבים, אוכלוסיות מן העניות במדינת ישראל ואני לא חושבת שהדיבור המכובס הזה, של מעמסה על הרשויות המקומיות, הוא נכון. הרי אם נתייחס לדברים שעומדים מאחורי האמירות האלה, מדובר פה בקבוצת רוב שלא רוצה לתקצב את קבוצות המיעוט שבתוכה. זו קריאת המציאות שלנו. אם נדמיין את הדברים בעוד כך  וכך שנים כשהמאזן הדמוגראפי במדינת ישראל ישתנה, יכול להיות שקבוצת הרוב תהיה אוכלוסייה אחרת, שהיא לא תרצה לתקצב את אוכלוסיות המיעוט שלה. 
<משה גפני:>
לא יהיה דבר כזה. 
<שיר אנג'ל-כץ:>
אוקיי. 

<משה גפני:>
אם את רומזת לזה שאנחנו נהיה רוב, אז אל"ף, אני לא נרדם בלילה בגלל זה, ובי"ת, בחיים לא יהיה דבר כזה. אנחנו לא נתייחס למי שלא כמונו, כמו שמתייחסים אלינו. בחיים לא יהיה דבר כזה. 

<שיר אנג'ל-כץ:>
בסדר גמור. אני חושבת שמה שעומד מאחורי ביטול חוק נהרי, זה איזה שהוא רצון להתנער מאוכלוסיות המיעוט שנמצאות במדינה.

חשוב להבין, לא מדובר באיזה שהוא פינוק של מוסדות חינוך פרטיים. מדובר בזכות להתחנך לפי אמונתך, המדינה נכשלה מלספק חינוך כזה לציבור הערבי ולציבור החרדי. אנחנו יודעים באיזה מצב נמצאים בתי-הספר הממלכתיים הערביים בישראל. מוסדות המוכר שאינו רשמי קמו מתוך ואקום ולא מתוך איזה שהוא פינוק. 
גם ככה, במצב הנוכחי, הם מתוקצבים בחסר, בהשוואה לחינוך הממלכתי. מקבלים מהמדינה רק עד 75% תקצוב, להוציא את הרשתות החרדיות, אבל לפעמים גם למטה מכך. הם מחויבים לשלם לעובדי ההוראה שלהם בדיוק כמו הנהוג ברשמי ואנחנו מקבלים הרבה מאוד תיקים שבהם משרד החינוך עושה ביקורות שכר למוסדות האלה והם ניצבים בפני שוקת שבורה. הם לא מצליחים לממן את עצמם ובעצם מתקיימת פה מסגרת שהיא בהכרח גירעונית. היא חייבת להיות גירעונית. היא מקבלת בחסר. 
בואו נתייחס גם לנושא אחר שנמצא על שולחן הוועדה – תשלומי הורים. מופרחות לחלל האוויר אמירות שבבתי-הספר המוכר שאינו רשמי, יש תשלומי הורים גבוהים ביותר. בואו נשאל את עצמנו למה יש שם תשלומי הורים, בחלק מהמסגרות האלה? הן נועדו לענות על איזה שהוא ואקום. רוצה המדינה לקיים את המסגרות האלה והמסגרות הרי קיימות כחוק, הן לא קמו פה באיזה פיראטיות כזו, הן קיימות כחוק. רוצה המדינה לקיים את המסגרות האלה, ללא תשלומי הורים, תתקצב אותם. לא רוצה – נאלצים להיות תשלומי הורים. אז יש פה איזה שהוא מין מעגל שוטה כזה, שלא ישלמו תשלומי הורים, אבל אנחנו לא נממן אותם במאה אחוז. 

<היו"ר עמרם מצנע:>
כן, תודה רבה. 

<שיר אנג'ל-כץ:>
רק עוד נקודה אחת, חיזוק החינוך הממלכתי הוא באמת מטרה ראויה, אין לנו ויכוח על זה. הבעיה שלנו היא עם האופן שנבחר פה. 

<יפעת קריב:>
סליחה, "הבעיה שלנו" מי זה שלנו? את מי היא מייצגת?

<היו"ר עמרם מצנע:>
היא מייצגת מוכר שאינו רשמי. 

<שיר אנג'ל-כץ:>
כבר ציינתי בהתחלה ואני מעדיפה רגע לתת לי את שטף הדיבור הרציף ולא לקטוע את חוט המחשבה. 

רוצה המדינה לקדם את החינוך הממלכתי, זו אכן מטרה ראויה. הבעיה שלנו היא עם האופן שנבחר פה. האופן שנבחר הוא לחנוק תקציבית את המסגרות האלה, בלי לתת להם שום מענה חלופי. המדיניות הזו היתה צריכה להיות מקודמת באופן אחר. רוצה המדינה – תקים חינוך ממלכתי ואז תחנוק אותן תקציבית ולא ההפך.

<היו"ר עמרם מצנע:>
תודה. אנחנו הבנו את עמדותייך. תודה רבה. חבר הכנסת גפני, בבקשה. 

<משה גפני:>
תודה רבה, אדוני היושב-ראש. אני, אל"ף, אני לא יודע למה הדיון הזה הוא בחוק ההסדרים. זה הדבר האחרון שהיה צריך להיות. דובר על נושא אידיאולוגי מהמדרגה הראשונה, אני יכול להרצות על העניין זה הרצאה ארוכה ואסור שזה יהיה בחוק ההסדרים, זה נראה לי שזה נכנס, גם החוק הזה וגם החוק שככל הנראה יידון מחר, כאן בוועדה וגם עוד חוק אחד שנמצא בוועדת הכספים, הוא נעשה בכדי להביא איזה צורך פוליטי, כדי שהדיון יהיה על הנושא של הציבור החרדי ולא נדבר על הדברים האמיתיים שיש בתקציב, על חוק ההסדרים הקשה שמופיע, אחד הקשים ביותר שהיו במדינה. אבל מה לעשות, אני שייך למיעוט היום ואני מקבל את העובדה הזאת. אתה יושב ראש הוועדה ואתה מביא את זה, אז מה אפשר לעשות? צריך לדון על זה. 
תראו, הילד החרדי מאז קום המדינה וגם לפניה, לילד החרדי יש מערכת חינוך נפרדת. לערב בין מערכת החינוך הממלכתי למערכת החינוך החרדית, זה מצב בלתי אפשרי. אין מציאות כזאת, אף אחד לא חושב. היריבים הכי גדולים שלנו לא חושבים שאפשר לעשות את זה, מה גם שאנחנו גם לא נסכים. הבינו את זה ראשי המדינה כשהמדינה קמה.
<היו"ר עמרם מצנע:>
דרך אגב, אני לא הייתי עושה את זה לדבר בלתי אפשרי לחלוטין.

<משה גפני:>
אני אומר לך בלתי אפשרי, אני אומר את דעתי.

<היו"ר עמרם מצנע:>
לא, אני יודע. אבל אני אומר.

<משה גפני:>
אין הורה חרדי אחד שישלח.

<היו"ר עמרם מצנע:>
לא, בתי-ספר חרדיים ממלכתיים.

<משה גפני:>
זה בסדר, זה משהו אחר. 

<היו"ר עמרם מצנע:>
על זה אני מדבר. למה לא?

<משה גפני:>
אני הולך לעניין הזה, אדוני היושב ראש, אני הולך להגיע לעניין הזה. אני אומר – אי-אפשר לערב.

<היו"ר עמרם מצנע:>
לא צריך לערב. 

<משה גפני:>
אדוני היושב ראש, אני הולך להגיע לזה. 

<היו"ר עמרם מצנע:>
אני רק מעיר שהאכסיומה הזו היא לא משותפת. 

<משה גפני:>
לא לא, אני הולך להגיע לזה. אני הולך להגיע לעניין הזה. 

<מיקי רוזנטל:>
זה מה שצריך לעשות. 

<משה גפני:>
המציאות הזאת, שבה, אני מוכן שהכל יהיה חינוך ממלכתי, שכולם ילמדו במתכונת החרדית. אני בעד חינוך ממלכתי לכל. אין בעיה. אם זה מה שרוצים. אני חושב שזה נכון, החינוך שלנו הוא חינוך די מצליח. 

<מנחם אליעזר מוזס:>
מצליח. איזה די מצליח? מצליח.

<משה גפני:>
הרב מוזס, אני לא שמתי לב שנכנסת. מצליח, לא די מצליח. 

<יפעת קריב:>
מצליח בשיטת "מצליח"?

<משה גפני:>
לא לא, בסדר, רבותיי, החינוך שלנו די מצליח. אם רוצים לעשות חינוך ממלכתי לכל, אני בעד, שכולם ילמדו במתכונת החרדית. ומכיוון שזה לא קורה, אני גם לא הולך לבקש את זה, אני אומר – המדינה השכילה, היות ומדובר במערכת שונה בחינוך החרדי, אז יש מסגרות נפרדות. כאשר הם מחולקים לכמה חלקים, חלק אחד הוא החינוך הממלכתי החרדי, שזה הרשתות, שהוא איננו מוגדר כממלכתי חרדי, אבל הוא מתוקצב, הוא מפוקח, הוא, החשב שנמצא שם ברשתות הללו, הוא חשב שהוא איש משרד האוצר, אם זה פועל כמו משרד ממשלתי כמעט רגיל אפילו הייתי אומר, אבל ודאי שהפיקוח הוא גדול. לאחר מכן יש את הדרגה של המוכר שאינו רשמי, שזה לאו דווקא חרדי, זה גם העשירים של חיפה, האליטיסטים, וגם החינוך הערבי שהוא כנראה טוב יותר מהממלכתי ערבי, אבל לזה אני לא נכנס, אני לא מכיר ואני לא מתערב בעניין הזה, ויש בזה גם את החינוך החרדי, שדרגת הפיקוח היא נמוכה יותר ויש את החלק השלישי, שהוא רק חרדי, שזה מוסדות הפטור, שהתקצוב שם הוא מאוד מאוד נמוך, הוא רשמית 55%, בפועל, אם אתה מוריד את כל הסעיפים האחרים, מדובר על תקצוב של 30%, 32%, וזה תמונת המצב. כל אחד לפי דרגתו נמצא בעניין הזה. 

יכולים לבוא ולהגיד לנו – אתם יודעים מה? לא מעניין אותנו שום דבר. שהילדים שלכם לא יתוקצבו על-ידי המדינה, שירעבו ללחם. 

<יפעת קריב:>
על-ידי המדינה הם כן מתוקצבים, הבעיה לרשויות המקומיות. ה- 75% נשארים. 
<משה גפני:>
אבל אם את מתערבת.

<יפעת קריב:>
סליחה, אני אומרת זה נשאר. סליחה. 

<משה גפני:>
חברת הכנסת יפעת קריב.

<יפעת קריב:>
אז זה נשאר או לא נשאר, ה- 75%?

<משה גפני:>
חברת הכנסת יפעת קריב, מכיוון שאני יכול להתבלבל ואת מפריעה לי באמצע, אני לא, איך הוא אומר מקודם? חוט המחשבה, מי אמר? אני לא, באמת.

<יפעת קריב:>
חוט המחשבה שלך אבל, אתה יודע, בשיטת לימוד הרבה יותר מתקדמת משלנו. 

<משה גפני:>
לא, בסדר, אני לא מתקדם לשום דבר, אני בינתיים הולך אחורה. 

<היו"ר עמרם מצנע:>
כן.

<משה גפני:>
ולכן, אני נתלה ואני כל הזמן חושב על מה שאמרת בישיבה הקודמת. זה לא צריך להיות אותו דבר, כמו החינוך הציבורי, בסדר. לא צריך להיות אותו דבר כמו החינוך הציבורי, אין בעיה. מחר אנחנו הולכים לדון פה, לפגוע במוסדות הפטור ששם ההורים משלמים באמת שכר לימוד גבוה מאוד, שם התקצוב הוא מאוד נמוך, אבל נשאיר את זה לפעם אחרת. 
מערכת חינוך בעולם, על כל פנים במדינת ישראל, מורכב משני חלקים. החלק האחד זה השלטון המרכזי, שזה בעיקר משרד החינוך והחלק השני הוא השלטון המקומי. אנשים משלמים מיסים גם למדינה ואנשים משלמים ארנונה גם לרשות המקומית. אי-אפשר להחזיק מערכת חינוך בעולם, נעזוב רגע את העולם, נדבר רק על מדינת ישראל, מבלי שהשלטון המקומי בעניין. יכול לפרט מכאן ועד להודעה חדשה, אתה לא יכול לתת מגרש, אתה לא יכול לבנות בניין, אתה לא יכול לתת שירותי מים, חשמל, שרתים ומזכירים, כל מה שנקבע לעניין הזה, שהרשות המקומית היא חלק מן העניין, אתה לא יכול לעשות את זה בשום מקרה ובשום צורה. 

מה קרה עם חוק נהרי? קרה דבר נורא פשוט. אני, היות ואני הייתי מהמחוקקים ב- 1992, שהרשתות החינוך יתוקצבו בשווה כמו כלל ילדי ישראל, שזה לא שווה, אגב, שלא תהיה טעות, זה הרבה יותר נמוך, אבל ה- "שווה" הוא בעיקר הבסיס שעליו אנחנו מדברים, על המשכורות. האחרים זה לא בדיוק שווה. אבל אני אז הייתי חלק מהמחוקקים. ולא העליתי בדעתי שלהכניס גם את המילה השלטון המקומי. למה לא העליתי? מכיוון שאני יודע שמדובר על 267 רשויות מקומיות. כל ראש עיר יש לו את האג'נדה שלו, כל אחד יש לו את הדרך שלו ולכן לכתוב את השלטון המקומי גם לא היתה בעיה מוכחת, לא היה איזה דבר שעמד על סדר היום. מה שעמד על סדר היום, זה היה החלטת הבג"צ, שהיות ולא כתוב שלטון מקומי, בחוק הזה שעליו אני מדבר, מוכרחים להחליט שאסור לרשות המקומית לתקצב מערכת חינוך מוכר שאינו רשמי, בעיקר את הרשתות. כל הנאומים. אסור, אסור. 
<קריאה:>
בכפוף לוועדת תמיכות, אבל זה סיפור אחר לגמרי. 

<משולם נהרי:>
תשאל את אמנון, הוא יגיד לך. 

<היו"ר עמרם מצנע:>
כן, אפשר. 

<משה גפני:>
אי-אפשר, אי-אפשר, תכף אני אגיד, אי-אפשר. כולם זוכרים את הנאומים שלי, שאני דיברתי על הילדה קטועת הגפיים, ירושלים, שלא נתנו בשום מקרה שהסייעת תיקח אותה לבית-הספר. היא ישבה כמה חודשים, אגב, זה היה אחד הדיונים אצלנו, שאני תמכתי בזה שללכת לבג"צ, כדי לקבל אורכה של שלושה חודשים. אמרתי – את זה בית-המשפט ייתן לנו. שאר הדברים הוא לא ייתן לנו, אני יודע. וטעיתי. ביקשנו אורכה של שלושה חודשים ובית-המשפט דחה. והילדה נשארה בבית. מה זה אפשר? אי-אפשר. אי-אפשר בגלל שלעשות את זה בנוהל תמיכות, אין מציאות כזאת להחזיק מערכת חינוך, שלא לדבר אם יש יישוב שיש בו ועדה קרואה, אין נוהל תמיכות. נוהל תמיכות, המשמעות של העניין, אתה יכול לעשות אם אתה נותן תמיכה חד-שנתית לאגודה לצער בעלי חיים או לתרבות תורנית, אתה יכול לעשות את זה בנוהל תמיכות. מערכת חינוך אתה תחזיק בנוהל תמיכות? נשבר חלון. אתה תלך לנוהל תמיכות? אתה תעשה? אני בעד לעשות את זה שוויוני ואני את התיקון שאני עשיתי לחוק נהרי, אמרתי שהרשות המקומית תהיה מוסמכת לקבל החלטה על סוגי בתי-ספר ועל סוגי דברים שהיא יכולה ושהיא לא יכולה. זה מה שמופיע בחוק. 
מה שקרה עכשיו, בהצעת החוק שהממשלה הביאה לכאן, היא אומרת ככה – אין חינוך ממלכתי חרדי, מה שאתה רמזת קודם, אין פיתרון לילדים החרדיים. אני מדבר רק על הילדים החרדיים, בגלל שאין לנו אלטרנטיבה, אין פיתרון לילדים החרדיים, מערכת החינוך שלהם תגיע למצבים בלתי אפשריים, מכיוון שחשמל לא יהיה ומים לא יהיה. 

<היו"ר עמרם מצנע:>
תאיר את עינינו, איזה בית-ספר, איזה בתי-ספר במגזר החרדי הם נכנסים בכלל תחת ביטול החוק הזה? 

<משה גפני:>
כולם. 

<היו"ר עמרם מצנע:>
מה זה כולם?

<משולם נהרי:>
הרשתות, הכל, כולם. 

<משה גפני:>
כולם. 

<היו"ר עמרם מצנע:>
הפטור? 

<משה גפני:>
חוץ ממוסדות הפטור שלא נמצאים.

<היו"ר עמרם מצנע:>
מי זה כולם? 

<משה גפני:>
החינוך העצמאי, מעיין החינוך התורני, המוכר שאינו רשמי הרגיל.

<היו"ר עמרם מצנע:>
מי זה המוכר לא רשמי?

<משה גפני:>
יש כאלה בתי-ספר פרטיים, יש את הרשימה שלהם. 

<היו"ר עמרם מצנע:>
בחרדי?

<משה גפני:>
גם בחרדי וגם בערבי.

<היו"ר עמרם מצנע:>
תעזוב ערבי. אני שואל על החרדי.

<משה גפני:>
החרדי. החרדיים. רבותיי, החרדיים מורכבים משלושה חלקים, אני חוזר. שתי הרשתות, המוכר שאינו רשמי, שזה בתי-ספר פרטיים שעומדים ישירות מול משרד החינוך ומוסדות הפטור. 

<היו"ר עמרם מצנע:>
כמה כאלו יש? אני לא מכיר פשוט.

<משה גפני:>
אתה מכיר. 
<היו"ר עמרם מצנע:>
עם הרשתות? לא, אני שואל, כמה.

<משה גפני:>
במוכר שאינו רשמי?

<היו"ר עמרם מצנע:>
במוכר שאינו רשמי החרדי, בלי הרשתות. 

<אורי מקלב:>
250,000 ילדים. 

<משה גפני:>
כמה יש במוכר שאינו רשמי? 

<אורי מקלב:>
אדוני, אני יכול לתת לך הערכה. 

<משולם נהרי:>
144.

<אורי מקלב:>
בערך, כ- 140. 

<משה גפני:>
על כל פנים, אם היתה באה הממשלה, אם כנים היו דבריה, והיא היתה באה והיתה אומרת – אני רוצה לעשות רה-ארגון בכל הנושא הזה, אני רוצה שיהיה חינוך ממלכתי חרדי, אני עוד לא יודע מה זה, אין לי בכלל מושג, זאת אומרת, מה הכוונה בחינוך ממלכתי חרדי, היא היתה אומרת – אני מטפחת את הנושא של הרשתות ואני אומר – מי שרוצה פיתרון, יש פיתרון ממלכתי לילד החרדי. מוסדות הפטור הרי לא נמצאים בכלל בעניין, יש את המוכר שאינו רשמי, עד אז, אני משאירה את העניין הזה שהרשות המקומית רשאית וצריכה לתת תמיכה בעניין הזה, בדברים הבסיסיים. לא כמו החינוך הציבורי, לא כמו החינוך הממלכתי. אבל באיזה שהוא רף שעם הרף הזה אפשר להחזיק את בתי-הספר. 
ברגע שאתה בא ואתה אומר – אני בתוך שנה או חצי שנה, מבלי שהבאת שום תוכנית, איפה ילמד הילד החרדי, אתה אומר – אני מנתק לו את החשמל, אני מנתק לו את המים, אני מנתק לו את השירותים השונים שיש בבית-הספר, מה שהשלטון המקומי נותן, אין תמיכה בעניין הזה, בגלל שעל-פי החוק הקיים, לא תהיינה גם אפשרויות לראש רשות שאומר זה ילד אצלי בשכונה, זה ילד שאני ראש העיר שלו, גם הוא לא יוכל לעשות שום דבר, לא תהיה עליו לא חובה ולא רשות, כלום לא יהיה. 
<שלמה ברילנט:>
לפי הנוהל החדש גם אי-אפשר לגבות מההורים את הכסף. לפי הנוהל מאתמול, גם אסור לגבות מההורים את הכסף, אם רוצים. 

<היו"ר עמרם מצנע:>
לא נכון שאסור. יש פשוט מגבלות. 

<משה גפני:>
המשמעות של העניין שזה אחד החוקים האכזריים ביותר, שאנחנו כבר הורגלנו להם אבל אנחנו לא רוצים להסכים, בתוך הנפש שלנו פנימה, שאנחנו מסכימים לדבר הזה. לוקחים מאות אלפי ילדים במדינת ישראל שהיא מדינת היהודים והיא גם, דרך אגב, גם מדינה דמוקרטית ואומרים – מבלי לתת שום פיתרון, אתם לא תוכלו להמשיך להתקיים. זה מה שאומרים. 

<היו"ר עמרם מצנע:>
איך הם התקיימו עד חוק נהרי?

<משה גפני:>
הרשות המקומית סייעה. 

<היו"ר עמרם מצנע:>
מה פתאום?

<משה גפני:>
בטח. 

<יעקב אשר:>
חלק גדול מהרשויות – סייעו. 

<היו"ר עמרם מצנע:>
התשובה היא לא. ודרך אגב, אותן רשויות מקומיות יכולות להמשיך גם לתקצב.

<משה גפני:>
הן לא יכולות. 

<יעקב אשר:>
לא. 

<משה גפני:>
הן לא יכולות. 

<היו"ר עמרם מצנע:>
יכולות. במנגנון אחר, אבל יכולות. מבטלים את החובה, לא מבטלים את הזכות. החוק, לפחות. כמו שלפני חוק נהרי היו רשויות שתקצבו ורשויות שלא תקצבו. 
<משה גפני:>
נדמה לי שהיתה רשות מקומית קטנה, לפני שהיתה את החלטת הבג"צ, היתה רשות מקומית קטנה בארץ שקוראים לה חיפה, והעירייה הזאת, היה שם גם ראש עיר שאחרי זה הוא הלך לירוחם, אני לא זוכר אותו כל-כך. 

<יעקב אשר:>
היה לו זקן, אפילו. 

<משה גפני:>
היה לו זקן אפילו, והוא עזר בתקציב העירייה, לחינוך העצמאי. 

<היו"ר עמרם מצנע:>
הוא עזר במידה מסוימת, לא בהיקפים שהחוק הזה מאפשר. ודרך אגב, למשל, לבית-ספר ריאלי שאני במקרה גם הבוגר שלו, לא קיבל מעיריית חיפה פרוטה אפילו. 

<משה גפני:>
חבל שהבאתי את הדוגמה של חיפה. ידעתי שתגיע לריאלי, אז בוא נעזוב רגע את חיפה. 

<היו"ר עמרם מצנע:>
נעבור לדוגמה אחרת. 

<משה גפני:>
אני מבקש לעבור.

<היו"ר עמרם מצנע:>
בית-ספר חינוך עצמאי בירוחם. 

<משה גפני:>
לא בירוחם. 

<היו"ר עמרם מצנע:>
יש את העצמאי בירוחם.

<משה גפני:>
תעשה לי טובה, תפסיק לעצבן אותי. 

<היו"ר עמרם מצנע:>
הוא לא רוצה דוגמאות. 
<משה גפני:>
לא, אני רוצה ללכת לתל-אביב.  

<היו"ר עמרם מצנע:>
תיזהר בדוגמה. 

<משה גפני:>
עיריית תל-אביב מתקצבת את בתי-הספר החרדיים בתל-אביב, לפי דעתי כמעט בשווה. כל השנים. נכון? 
<חביב נאמן:>
לפי חוק נהרי. 

<משה גפני:>
מה היה לפני חוק נהרי?

<חביב נאמן:>
מוסדות קיבלו יותר. 

<משה גפני:>
לפני חוק נהרי, עיריית תל-אביב תקצבה, לפי דעתי גם היום הם מתקצבים יותר, אני מעריך כך, אבל לא חשוב, לא נורא. לא נורא, זה לא עבירה. אני הרי תיקנתי את החוק, שאפשר יותר. 

<היו"ר עמרם מצנע:>
נעבור לבאר-שבע.

<משה גפני:>
לפני חוק נהרי, תל-אביב היא העיר הגדולה בארץ, היא איננה עיר חרדית, יש בה הרבה בתי-ספר חרדיים, עיריית תל-אביב מאז ומתמיד, תקצבה את בתי-הספר, אני אומר לך, אני תל-אביבי, אתה חיפאי. תקצבה את בתי-הספר כמעט בשווה. 

כל הזמן המשפטנים במשרד החינוך עושים עם הראש ככה, שאפשר, אי-אפשר. יש הבדל דרמטי בין נוהל תמיכות לבין תקצוב, בין נוהל תמיכות, המשמעות של העניין אתה סוגר את העסק. אין, ככה, בגלל שאין נוהל תמיכות במערכת חינוך. 
<היו"ר עמרם מצנע:>
חברים, אני מבין את הדברים שאתם מעלים, אבל לא צריך ללכת להגזמה. גם בנוהל הקיים היום בחוק נהרי, מחליטה העירייה ערב פתיחת שנת הלימודים שלבית-ספר X היא נותנת כך וכך כסף. 

<יעקב אשר:>
לא.

<היו"ר עמרם מצנע:>
כן. מה זה לא? 

<יעקב אשר:>
היא מחליטה מה צריך לעשות. 

<היו"ר עמרם מצנע:>
לא. היא נותנת כסף. 

<יעקב אשר:>
לא סתם נותנת כסף.

<היו"ר עמרם מצנע:>
היא מתקצבת אותו.

<יעקב אשר:>
אם זה בית-ספר חדש ואין שום שיפוץ ואין שום דבר, הם נותנים דברים מינימאליים, דברים אחרים. 

<היו"ר עמרם מצנע:>
אבל לא מדובר, אנחנו לא מדברים עכשיו על השיפוץ, מדובר עכשיו על השוטף.

<יעקב אשר:>
אבל תחזוקה שוטפת.

<היו"ר עמרם מצנע:>
מדובר על הנייר טואלט, מדובר על החשמל, מדובר על הניקיון.

<יעקב אשר:>
אתה רוצה נייר טואלט בוועדת תמיכות? 

<אורי מקלב:>
הוא צריך מאזן מבוקר, צריך מאזן מבוקר. העמותה צריכה מאזן מבוקר, רק ביולי יש לה. איך הוא יתקצב בינואר, אדוני היושב ראש? 
<היו"ר עמרם מצנע:>
הדרך שבה רשות מקומית תומכת, היא בתקציב ואותו תקציב אפשר לתת גם בנוהל תמיכות, מבחינה, לפחות פורמאלית. 
<אורי מקלב:>
רק כשיש מאזן מבוקר, רק באוגוסט יש מאזן מבוקר.

<היו"ר עמרם מצנע:>
נוהל תמיכות, דרך אגב, הוא גם, אתה יכול להגדיל אותו, אתה יכול להקטין אותו, בהתאם להחלטת מועצה.

<משה גפני:>
אדוני היושב ראש, אני אומר לך.

<היו"ר עמרם מצנע:>
אני נותן לך לדבר, אני פשוט לא רוצה הגזמות. יש פה בעיה, אני לא אומר שלא. 

<משה גפני:>
אני לא מסכים עם ביטול החוק לחלוטין, אני חושב שביטול החוק - - -

<היו"ר עמרם מצנע:>
בסדר, לגיטימי. 

<משה גפני:>
בסדר. אני רק אומר, ההבדל בין נוהל תמיכות לבין תקצוב, ואני לא יודע למה אתה צריך להתעקש על העניין הזה.

<היו"ר עמרם מצנע:>
לא, יש הבדל, אבל אתה אמרת לא קיים. 

<משה גפני:>
לא קיים, בגלל שאני יודע, אתה יודע מה? יש פה, אתה אחראי על החינוך בעיריית ירושלים, אחרי שאני מסיים, אם תוכל לתת לו, אז הוא יגיד לך מה שקורה בעיריית ירושלים, ששם באמת חלק גדול ממערכת החינוך החרדית, מה ההבדל בין נוהל תמיכות לבין תקצוב. בעירייה אחרת, אני לא חושב שזה גם כל-כך עומד לדיון, אבל המציאות הזאת שבה אם אתה אומר נוהל תמיכות, אתה מפרק את המסגרות האלה, אתה גם לוקח את הכוח מהרשויות המקומיות. השאיפה של מי שרוצה לפגוע בחינוך החרדי - - -
<יפעת קריב:>
אתה מחזיר להם את הכוח. 

<משולם נהרי:>
אז תגיד לו שבתמיכות, תמיכות הם גם לא חייבים לתת. 

<היו"ר עמרם מצנע:>
נו, ודאי שלא. 

<משולם נהרי:>
בוודאי. אז מה.

<היו"ר עמרם מצנע:>
ועל זה, זה עומד. ביטול חוק נהרי, זה מבטל את החובה. 

<משולם נהרי:>
אבל אין תמיכות. הוא לא רצה. ראש העיר לא רוצה לתמוך, אז מה, אתה לא יכול לחייב אותו.

<יפעת קריב:>
אבל בשביל זה יש לו מועצת עיר שמחליטה. 

<היו"ר עמרם מצנע:>
כן, בבקשה. 

<יפעת קריב:>
סליחה, אם מועצת העיר לא רוצה לתמוך, סימן שזה - - -

 <קריאה:>
אז מה זה איכפת לי הנוהל?

<היו"ר עמרם מצנע:>
אני אשם בפריצת הדיון. חבר הכנסת גפני, בבקשה.

<משה גפני:>
השאיפה של מי שרוצה לפגוע במערכת הזאת זה לעשות את זה נוהל תמיכות. אם אנחנו מסכימים על העיקרון, נעזוב רגע את החלק הזה של הדיון. אם אכן מדובר על זה שבחוק הזה קיים גם הסעיף שאומר שלרשות המקומית יש את היכולת, מבחינה חוקית לתקצב את בתי-הספר, על-פי החלטתה, זה מופיע בחוק הקיים, למה אותו אתה מבטל? למה זה מפריע לך, אני שואל אותך כיושב-ראש הוועדה, שהסעיף הזה יישאר, ננסח אותו משפטית, גם אם אתה מבטל את הסעיף הראשון, אל תבטל את הסעיף השני. תשאיר את הנוהל כמו שהוא קיים היום. כשאתה היום נותן ובחוק כתוב שאתה נותן היום 70% - - -

<משולם נהרי:>
אבל בשביל זה אתה לא צריך. 

<אורי מקלב:>
כן צריך. 

<משולם נהרי:>
לא, בשביל זה אתה לא צריך. גם ככה, נוהל, כל רשות שהיא רוצה לתת כסף, היא צריכה לפעול בנוהל.

<אורי מקלב:>
היינו צריכים לתקן את חוק נהרי, עובדה. 

<היו"ר עמרם מצנע:>
כן. גפני, בוא תסיים. 

<משולם נהרי:>
אתה לא צריך כלום. 

<אורי מקלב:>
עיריית בני-ברק, בשביל מה עיריית בני-ברק צריכה את החוק? 

<משולם נהרי:>
לא צריך.

<היו"ר עמרם מצנע:>
אבל תנו לו לסיים וכל אחד יוכל לומר את דברו. 
<משה גפני:>
אני מסיים, אדוני היושב-ראש. יש שני חלקים לחוק הזה. חלק אחד הוא החלק של החיוב על ה- 70%, שזה פחות מהחינוך הציבורי. יש חלק שני, שהחלק אומר איך, כאשר רשות מקומית רוצה לשנות ורוצה לתת חלק בשירותים ולא בכסף, היא רוצה לתת לחלק מבתי-הספר ונניח היא רוצה לתת בשכונה מסוימת, היא יכולה לקבל החלטה. היא רשאית לקבל החלטה ואז זה הופך להיות נוהל תקצוב, לא נוהל תמיכות. ההתעקשות על נוהל תמיכות, בניגוד לנוהל תקצוב, שהוא קיים בחוק, אומר שמישהו רוצה לפגוע בנו באמת הוא רוצה שאנחנו נישאר בלי שום דבר. 

לכן אני אומר, צריך להשאיר את החוק הזה, ללכת על המתווה של חינוך, לעשות בזה איזה שהיא רפורמה, אם רוצים לעשות את זה, ועד אז לא לשנות את המצב.
<היו"ר עמרם מצנע:>
תודה רבה. חבר הכנסת רוזנטל. 

<מיקי רוזנטל:>
אני עובר פה מוועדה לוועדה בימים האחרונים, והמכנה המשותף פה הוא שנאת חרדים שמוציאה את שר האוצר מדעתו. אחרת, אני לא יכול להבין מה מנסים לעשות פה. 
<היו"ר עמרם מצנע:>
דרך אגב, יכול להיות שלא היית בדיון הקודם. עמדתו של מרכז השלטון המקומי, המייצג את אותם 260 וכמה רשויות, היתה לבטל את החוק הזה. 

<יפעת קריב:>
זו העמדה של ראשי הרשויות.

<אורי מקלב:>
היה הסכם בשלטון המקומי. 

<מיקי רוזנטל:>
אני גם אסביר מדוע. 

<היו"ר עמרם מצנע:>
כן. 
<אורי מקלב:>
לא סתם הם הסכימו אתו, עם שר האוצר.

<היו"ר עמרם מצנע:>
לא, זה ברור למה. 

<מיקי רוזנטל:>
ברשותכם. 

<אורי מקלב:>
בזה הצליח שר האוצר. 

<משה גפני:>
רבותיי, אולי אפשר בבקשה לא להפריע לחבר הכנסת רוזנטל? 

<מיקי רוזנטל:>
אני ברשותכם אנמק. אני לא אכנס להיסטוריה הסבוכה של איך בנוי תקציב משרד החינוך, אבל אני אומר שתקציב משרד החינוך הוא מסובך יותר מתקציב משרד הביטחון, להבנתו. יש מעט מאוד אנשים שמסוגלים להבינו באמת. התוצאה, אבל, היא כדלקמן – לפי מחקר של בנק ישראל, תלמידי הזרם הממלכתי דתי נהנים מכ- 20% יותר מתקציב השעות מאשר בזרם הממלכתי, והזרם הערבי נהנה ב- 20% פחות. מאחר ואין נתונים לגבי הזרם החרדי, כי אין זרם, אז אין נתונים. אבל אנחנו יודעים שלושה דברים בוודאות: אחד, יש קורלציה די גבוהה, בין החוזק של היישוב ובין תוצאות וההישגים החינוכיים שלו, זה אחד. שתיים, חוק נהרי היה לא טוב, הוא היה חוק לא טוב, אבל הוא פתר בעיה מסוימת לזרם החרדי וגם לערבים. הצד הרע שלו זה שהוא מעודד את הפרטת מערכת החינוך, וזה איום ונורא. שתדעו, שיש כ- 5,000 מוסדות חינוך במדינת ישראל, מתוכם כ- 1,500 הם פרטיים. 1,500 מוסדות פרטיים וזאת בעיה מאוד מאוד גדולה ואנחנו רוצים להחזיר את המוסדות, להפסיק את התהליך הזה של ההפרטה, אבל לא בדרך שבה מוצע לעשות עכשיו. כי עכשיו, לטעמי כן רוצים רק לפגוע בחרדים ולא לפתור את הבעיות היסודיות של החינוך במדינת ישראל ותקצובו. 

הפיתרון צריך להיות שלא בדרך של חוק ההסדרים. ברור לנו שבחוק הזה, בחוק ההסדרים, אי-אפשר לדון במכלול הבעיות שהדבר הזה, את מה שרוצים לפתור, למה שצריך להגיע, אבל גם החוק שיידון פה מחר וגם התמונה הכוללת אומרת את הדבר הבא – אנחנו, מדינת ישראל, משרד החינוך מעולם לא הציב יעדים מה צריך תלמיד שמסיים את לימודיו לדעת. אבל הם מביאים כן מחר איזה חוק ליבה וכו' וכו' והתניות כאלה וכו'. גם לחינוך החילוני, מעולם משרד החינוך לא הציב יעדים. לא אמר מה תלמיד שמסיים 12 שנות לימוד צריך לדעת. ראוי היה שיעשו את הדבר הזה, לפני שמטפלים בסקטור כזה או אחר. ואחר-כך היה צריך לדון איך משיגים את היעדים האלה ואחר-כך היה צריך לדון באפשרות שהעלה שר האוצר, שר החינוך במסע הבחירות שלו, שתינתן אוטונומיה לכל בית-ספר, איך משיגים את היעדים האלה, אבל האוטונומיה תיתן לבית-הספר, והדרך המשולבת הזאת, היתה יכולה גם לחרדים, לאפשר להם להעניק חינוך ראוי לילדיהם בדרך שהם בוחרים בה. בדרך שהם בוחרים. 
השינוי המוצע, לא ישיג את היעד החשוב ביותר של מדינת ישראל והוא – שוויון, שוויון, שוויון, בין תלמידי ישראל. שוויון במשאבים שהם מקבלים, שוויון בסיכויים שהם מקבלים וההצעה הזאת לא תשיג את הדבר הזה, לצערי. 
<היו"ר עמרם מצנע:>
כבר אמרנו, דרך אגב, יותר מפעם אחת, ששוויון לא מושג על-ידי זה שנותנים לכולם אותו דבר. 

<מיקי רוזנטל:>
לא, להפך. צריך לתת לחלשים יותר. אבל הדבר הזה, אין פה פיתרון לכל המצוקות האלו. אין פה שום פיתרון למצוקות האלו. 

<היו"ר עמרם מצנע:>
תודה רבה. חבר הכנסת יעקב אשר, ואחריו חבר הכנסת מוזס.

<יעקב אשר:>
אני חושב שכבר נאמרו הדברים בטוב טעם קודם על-ידי חבר הכנסת גפני. אני חושב שמה שעולה כחוט השני בחלק גדול מהחוקים שאנחנו עכשיו מסתובבים בין הוועדות, מעבר לעניין של, כבר קראתי לזה בישיבה הקודמת "הענישה" כביכול, הניסיון הענישה של ציבור מסוים שעל הדרך גם מכים ציבורים אחרים, על לא עוול בכפם, למרות שהם לא חרדים ולא מתכוונים להיות חרדים, אבל יש כאן דבר אחד נוסף. יש פה מין מערכת שדורסת, בלי לבדוק תוצאות. אף אחד לא בודק מה התוצאות. אם זה בתקציבים, בתקציבי קצבאות, אם זה בנושא של מיסים כאלו ואחרים שעולים, לא בודקים את התוצאות. כי אם היו בודקים את התוצאות, היו נוכחים לדעת שהולכים אחר-כך, המדינה הולכת גם להשקיע הרבה יותר בתיקון הנזקים וגם חברתית, חלק גדול מאזרחי המדינה נפגעים בצורה קשה מאוד, שבעוד שנים אנחנו נראה את זה. 
אחת הנקודות שאנחנו רואים כאן, יש פה איזה שהוא תהליך שהוא בא שוב כנפנוף של החרב מול אנשים שיש להם אמונה מסוימת ועל-פי זה, כך הם מחנכים את ילדיהם. ואני רוצה להבדיל בין שני דברים. אתה בדיון הקודם, אדוני היושב-ראש, הבדלת בין ציבורים שונים. יש מקומות שהנושא של מוכר שאינו רשמי הפך להיות לוקסוס. הוא לוקסוס שהוא כביכול המוכר שאינו רשמי, הוא בעצם משהו אליטיסטי כזה או אחר, שנותן מעמד למשל בציבור הערבי, מדובר על כך שבתי-הספר הרשמיים הופכים להיות פחות חזקים ובתי-הספר, אותם 10% של בתי-ספר מוכרים שאינם רשמיים, מכרסמים באותם בתי-ספר.
בציבור החרדי זאת הדרך החינוכית שלנו, לאורך כל הקו, יש כאלה שעוד במוסדות פטור שבכלל לא על הרמפה פה בכלל בעניין הזה. 

<היו"ר עמרם מצנע:>
ההחלטה שלכם.

<יעקב אשר:>
בהחלטה שלנו. עכשיו, בואו נדבר על המציאות.
<משה גפני:>
כן, אבל שר האוצר לא השאיר אותנו בודדים. מחר אנחנו הולכים לפגוע בהם. 

<יעקב אשר:>
עוד אף אחד לא בא ולא הציב אלטרנטיבות אחרות, ולא בנה חינוך חרדי ממלכתי או כל ההצעות שקיימות. לא מקימים שום דבר, לא עושים שום דבר וגם לא מתייחסים בעצם, אז מה הולך לקרות בפועל. 

דיברת מקודם על נייר טואלט. אתה יכול להסביר לי למה רשות מקומית חייבת נייר טואלט לילד X  פחות מאשר לילד Z, בגלל שהוא לומד במוסד רשמי לגמרי והוא לומד במוסד שהוא סמי רשמי כמעט לחלוטין, בפיקוח עם חשב עם כל הדברים האלה? מישהו יכול להסביר את ההיגיון של זה? חוץ מענישה? אין היגיון בזה. אז אתה אומר – בוא ניקח את הדברים האלה. אתה צודק, כאילו לא נשאר השער לגמרי, יש אפשרות דרך תהליך של תמיכות. אבל היא דרך לא נכונה ולא ראויה, היא לא נכונה ולא ראויה. 

עכשיו, מה אנחנו באנו וביקשנו? לא ביקשנו שהתקציבים האלה, שיבוא תקציב. אנחנו אומרים – האחריות של הרשות המקומית כלפי כלל אזרחיה, לא יכולה להיות מובדלת באיזה סוג בית-ספר הוא לומד. כי ראש העיר חייב שהילדים ילמדו במקומות תקניים, עם נייר טואלט, עם נייר טואלט ועם כל הדברים שצריך בשביל לקיים בית-ספר. 

<יפעת קריב:>
הדיון הוא לא על נייר טואלט. 

<יעקב אשר:>
רגע, סליחה, זה גם. 

<יפעת קריב:>
הבעיה הזאת חותכת את כלל המגזרים.

<יעקב אשר:>
זה המזכירות, זה שרתים, זה ניקיון, זה כל הדברים הללו. גברתי, את היית במרכז השלטון המקומי. 

<יפעת קריב:>
לכן אני אומרת שהבעיה, אם אתה רוצה לעשות דיון על נייר טואלט, זה דיון אחר לגמרי, זאת לא הסוגיה. 

<היו"ר עמרם מצנע:>
דרך אגב, גם כאן, אני לא בטוח. 

<יעקב אשר:>
למה? כי זה לא נוח? 

<יפעת קריב:>
כי לכולם יש בעיה עם הנייר טואלט. אין בית-ספר שלא מתלוננים בו כל שנה, כחברת מועצת עיר, בבקשה, בואו לא נדון על הנושא הזה, זה לא רלוונטי. 

<משה גפני:>
אנחנו מקווים להגיע, חברת הכנסת קריב, אנחנו מקווים להגיע לתלונות שלך, שהילדים שלנו גם ייכנסו לקטגוריה.

<יפעת קריב:>
אתה רוצה את רשימת התלונות שלי?

<יעקב אשר:>
גברתי, תקשיבי. 

<משה גפני:>
הלוואי והילדים שלנו יהיו באותן תלונות. 

<היו"ר עמרם מצנע:>
אני רציתי רק להעיר הערה אחת, אני לא בטוח שכולם מכירים את הטכניקות של התקציב, אבל גם באותם שירותים נוספים, שזה ניקיון, שזה חשמל, שזה מזכירה, שזה שרת, מים, חשמל ומים, גם כאן, המדינה מתקצבת. הרשות המקומית משתתפת, בעיקרון, ב- 25%, אבל רגע, אוקיי, לא לא, אז שנבין. זה לא סוגרים את כל העסק הזה לחלוטין. הכל מדובר על השתתפויות. 
<יעקב אשר:>
לא לא, החלק הזה בסופו של יום, הוא החלק שמשלים את הדברים האלה. זה לא השתתפות, המדינה כביכול לא משתתפת. 

<היו"ר עמרם מצנע:>
המדינה משלמת את רוב הכסף.
<שיר אנג'ל-כץ:>
המדינה משלמת רק 75%. 

<היו"ר עמרם מצנע:>
עם כל הכבוד לך, רגע, המדינה משלמת בחינוך המוכר 75% והרשות משתתפת ב- 25%. 

 <קריאה:>
אז למה צריך את החוק? הכל בסדר. 

<שיר אנג'ל-כץ:>
המדינה רק בשעות הוראה. לא בשום דבר אחר. 

<היו"ר עמרם מצנע:>
תסלחי לי, גברתי העורכת-דין המלומדת. מה שאת אומרת זה לא נכון. המדינה משתתפת בהוצאות הכלליות בבית-ספר, אני מדבר עכשיו על החינוך במוכר, ב- 75% ו- 25% הרשות. 

<יעקב אשר:>

אני לא נכנס לפרטים האלו, למרות שאני יודע שה- matching מול המדינה, של הרשות מול המדינה, היה בתחזוקה השוטפת וכו', אבל עזבו, זה סמנטיקה, זה לא משנה. אבל ראש עיר הוא ראש עיר של כל תושביו, הוא ראש עיר של כל הילדים שלומדים אצלו. לא יכול להיות שאם יש מישהו עבריין, שמסובך עם המשרד לביטחון פנים, יבוא ראש עיר וישלול ממנו זכויות בגלל זה. נכון? אז למען השם!
<היו"ר עמרם מצנע:>

זה נכון, אבל מאז ומעולם וגם היום, התקצוב הוא סלקטיבי. 

<יעקב אשר:>
רגע, אז אני מדבר לא רק שהוא סלקטיבי, 90% סלקטיבי, אבל באותה מידה. אם התקצוב הוא 75% או 60%, אז הרשות המקומית תהיה חייבת עד גובה כזה או אחר. אבל גם זה לא. באים ואומרים – נייט, כלום. בתי-הספר לא יתוחזקו, לא יהיו מזכירות, לא יהיו שרתים. ריבון העולמים, זה דבר שהוא בלתי מובן בעליל! אין לו שום היגיון. אין לו שום הצדקה. אין שום רשות מקומית, רשויות לא אהבו את החוק כי אמרו – למה אני צריך חוק? אני צריך לעשות את זה מעצמי. היום אנחנו מגבילים אותם מעצמם, אומרים – תעשו ועדת תמיכות. איזה ראש עיר מחפש לעשות ועדת תמיכות סתם? תודה רבה.
<היו"ר עמרם מצנע:>
בבקשה. 
<משה גפני:>
רק להבהיר, אדוני היושב ראש, רק דקה, להבהיר. הרשות המקומית מחזיקה את מערכת החינוך הרשמית. היא מעסיקה את השרתים והמזכירות, היא משלמת את החשמל ואת המים, היא משלמת, היא מנקה את בניין בית-הספר. 

<היו"ר עמרם מצנע:>
והיא מקבלת 75% מההוצאה הזו מהמדינה. 
<משה גפני:>
והיא מקבלת בסעיפים שונים, היא מקבלת ממשרד החינוך. 

<היו"ר עמרם מצנע:>
כל הסעיפים האלה, מדברת בחבילה. זה לא מופרד.

<משה גפני:>
בסדר. אבל היא המפעילה, הילד עומד או המורה או המערכת עומדת מול הרשות. 

<היו"ר עמרם מצנע:>
המורה לא. 
<משה גפני:>
המורה הוא עובד משרד החינוך. 

<היו"ר עמרם מצנע:>
רוב הכסף זה משרד החינוך, נטו. 

<משה גפני:>
אדוני היושב ראש, המערכת הזאת, המערכת הרשמית פועלת על-ידי הרשות המקומית, הרשות המקומית מקבלת תקצוב ממשרד החינוך שהוא בערך 75%. מערכת המוכר שאינו רשמי, אין מצב כזה. 
<היו"ר עמרם מצנע:>
נכון.
<משה גפני:>
מי שמפעיל אותו זה המערכת הזאת, שהיא הבעלות, היא אמורה לקבל תקציב ממשרד החינוך, היא אמורה לקבל תקצוב מהרשות המקומית והתקצוב הזה, של הרשות המקומית קובע חוק נהרי שיקבלו רק 75%.

<היו"ר עמרם מצנע:>
נכון. נכון. נכון.

<משה גפני:>
אחרת המערכת לא תעבוד.

<היו"ר עמרם מצנע:>
נכון. נכון. היא עבדה גם לפני חוק נהרי. 

<משה גפני:>
היא עבדה, אני רוצה לחזור לזה, אתה לא מאפשר לי. 

<היו"ר עמרם מצנע:>
לא לא, אני רק אומר לכם שזה לא שהעסק הזה מתמוטט. 

<אורי מקלב:>
היא עבדה אבל אחרי זה הבג"צ שלא אפשר לה. 

<היו"ר עמרם מצנע:>
עזוב את הבג"צ רגע.

<משה גפני:>
אני מציע לקחת את מודל עיריית תל-אביב, מה שהיה לפני חוק נהרי, אני מסכים לקבוע עכשיו, נקודה. 

<היו"ר עמרם מצנע:>
חבר הכנסת מוזס.

<מנחם אליעזר מוזס:>
אני מציע לקחת את מודל עיריית חיפה משנת 1991. היה היה ראש עיר בחיפה ושמו עמרם מצנע, יושב ראש הוועדה כאן.
<היו"ר עמרם מצנע:>
ב- 91, אני עוד הייתי ראש אגף התכנון בצה"ל. ב- 1993.

<מנחם אליעזר מוזס:>
אז ב- 193, סליחה. הוא בא לבקר בקהילת ויז'ניץ.

<היו"ר עמרם מצנע:>
נכון.

<מנחם אליעזר מוזס:>
ואני הייתי אז משנה למנכ"ל במשרד החינוך, והקהילה ביקשה שאני אבוא להשתתף בסיור הנפלא. הוא למד אז את כל המושגים של המוכר שאינו רשמי ושל כל המוסדות. המערכת שם, הקהילה, זה מוכר שאינו רשמי ואז הרב אהרון גנזלר - - - 

<היו"ר עמרם מצנע:>
מנהל בית ספר תורת, שערי תורה. 

<מנחם אליעזר מוזס:>
שערי תורה, איזה יופי. 

<משה ברסימנטוב:>
הוא עוד מעט ימצא את ההקשר. 

<היו"ר עמרם מצנע:>
באתי לכיתה ה', רגע, רגע, אם כבר. שאלתי את הילדים, תגידו לי, מה זה מכבי? זה היה כשמכבי חיפה היו, אמרו לי – מכבי, מכבי, משרד הבריאות, לא? שאלתי אותם – מה זה הפועל? הפועל גם היה אז בתפארתו, אומר – הפועל, הפועל, יש רחוב הפועל. אתה מבין מה הם לומדים? 

<משה גפני:>
לפני כמה זמן זה היה? 

<היו"ר עמרם מצנע:>
ב- 1994, 1995. 

<משה גפני:>
אני מציע שתלך עוד הפעם, לצערי הרב. תלך עוד הפעם ותשאל. לצערי הרב. 

<מנחם אליעזר מוזס:>
אני שאלתי תלמידים בממלכתי מה זה ראשי תיבות של מכבי, אף אחד לא ידע. אני הייתי סגן שר החינוך, הייתי בהרבה מוסדות. 

<משה גפני:>
תגיד לי, אתה מתחרה עם עמרם מצנע? 

<מנחם אליעזר מוזס:>
לא, אני חושב שגם הם לא יודעים. המקור של מכבי זה מי כמוך באלים השם, זה ראשי תיבות. ככה שאנחנו יכולים עוד להתחרות, במקורות. אבל בוא נדבר עכשיו הלכה למעשה. 

ראש העיר שמע אז כבר בימים ההם מה קורה עם המוסדות האלה, לא מקבלים שירותים בסיסיים – חשמל, מים, ניקיון. מה מצפים, שהאימהות יבואו לנקות? או שיביאו מים מהבית? או שחשמל רק ישתמשו 50% החליטו היום, נכון? רק יום אחד כן במזגן ויום אחד לא? למה מצפים? אבל אז ראש העיר, מספר לי, הייתי בשבת בחיפה, אומר לי הרב גנצלר, שעמרם מצנע עמד כאן במקום הזה, והוא אמר – רבותיי, יש דיפרנציאליזציה בין מוסד ממלכתי למוסדכם, אבל לא בדברים בסיסיים. והוא הקציב למטרה הזאת שבעה מיליון ש"ח, למערכת הזאת, שמאז - - - 

<היו"ר עמרם מצנע:>
צריך לבדוק אותו.

<מנחם אליעזר מוזס:>
תבדוק.

<משה גפני:>
אני מציע לך לא להתחיל עם מוזס. אם ידבר יותר מדי, הוא יגיד 14.

<מנחם אליעזר מוזס:>
אז אני רוצה לומר לך שכבר הזמנתי את הנתונים. אני אביא לך את זה. והמערכת הזאת קיבלה בלי חוק נהרי. אילו כל ראשי הערים היו כמו עמרם מצנע, אז לא היינו זקוקים לכל הסיפור הזה של חוק נהרי. אבל מה שגורמים כאן, לשחיתות המידות. מביאים כאן למצב שכולם יזחלו לפתחיהם של ראשי ערים, ובפרט ערב בחירות, מוסדות אלה וכל מיני קהילות יסחרו, יפלו שדודים לרגליהם של ראשי הערים. למה אנחנו גורמים כאן, להשחתת המידות? למה אנחנו רוצים להגיע?

אם עד היום ידענו שכולם צריכים לתת ולפחות במידה מסוימת הדברים הבסיסיים, מה אנחנו גורמים עכשיו? 

וברצוי לומר לך שכאשר שאלתי את מי שהוא מהבכירים שבבכירים באוצר שעוסקים בעניינים האלה, ולא אזכיר את שמו, שאלתי למה בשנה הבאה אז יהיה אפס התקציב הזה, הרי השנה זה 50%, ב- 2013, שנה הבאה זה אפס, נכון, חוק נהרי? 
<היו"ר עמרם מצנע:>
זה הולך לפי שנות לימוד. 

<מנחם אליעזר מוזס:>
אז אומר לי ההוא לפי הדיון שסיפרת לי, שלא רוצים להיות תלויים בראשי הערים, זה כבר יהיה אחרי הבחירות לרשויות המקומיות. אמרתי, אם זה לא בדיחה, אז גם אני הייתי צוחק.

<היו"ר עמרם מצנע:>
תודה רבה. 

<מנחם אליעזר מוזס:>
רגע. עמרם, קצת לויאליות, לא? 

<היו"ר עמרם מצנע:>
אחרי המחמאות שחילקת, אני לא יכול. 

<מנחם אליעזר מוזס:>
אני רוצה עוד משהו לומר, רק נתון אחד. מהי ההוצאה הלאומית לחינוך, האם מישהו יודע מה היתה ההוצאה הלאומית בשנה האחרונה? אני רואה שלא יודעים. מה היתה ההוצאה הלאומית לחינוך, פרט להשכלה הגבוהה. כ- 60 מיליארד.
<היו"ר עמרם מצנע:>
לא, פחות. עם ההשכלה הגבוהה.

<מנחם אליעזר מוזס:>
59, בלי ההשכלה הגבוהה. אני אומר לכם, בלי משקי הבית, 59 מיליארד ו- 200 מיליון. 

<משה ברסימנטוב:>
פחות. 

<היו"ר עמרם מצנע:>
בתקציב המדינה.

<מנחם אליעזר מוזס:>
הוצאה ציבורית. 

<היו"ר עמרם מצנע:>
בתקציב המדינה, עם ההשכלה הגבוהה, זה 40. 

<משה ברסימנטוב:>
אנחנו נהיה 46 מיליארד, בלי השכלה גבוהה.

<היו"ר עמרם מצנע:>
בלי השכלה גבוהה.  

<מנחם אליעזר מוזס:>
עמרם, תשמע אותי, אני יודע בדיוק מה שאני מדבר. 

<משה גפני:>
מה אמרת? לא למדת ליבה, הוא אומר לך 46 מיליארד, איך אתה אומר 60?

<מנחם אליעזר מוזס:>
אבל הייתי סגן שר החינוך עד לפני שלושה חודשים.

<משה גפני:>
אז אתה באמת לא צריך לדעת שום דבר. 
<מנחם אליעזר מוזס:>
41 מיליארד, והשאר, כמעט 20 מיליארד, זה הרשויות המקומיות. בעצם, המערכת שלנו, על כמה עומדת היום, בכיתות א', כבר מגיעים ל- 30%, ובכיתות הגבוהות, בכיתות ח' אנחנו 27%. ויש אומרים 24.5%. תוריד מזה את חב"ד - - - 
<משה גפני:>
מה זה מעניין? 
<מנחם אליעזר מוזס:>
רגע אחד. רוצה להגיע לניתוח של העניין. אני רוצה לשאול אתכם, מערכת שעומדת כמעט בשליש של התקציב, איפה השליש שלה בתקציב המדינה? כמה אנחנו מקבלים היום? כל התקציב יחד, עם ההסכמים הקואליציוניים, בקושי ארבעה מיליארד. איפה הצדק? איפה השליש? אנחנו לא מקבלים רבע אפילו. רבע מ- 60 מיליארד זה לא 15? אז על מה מדובר כאן? באים לגזול את כבשת הרש? לאן אנחנו מגיעים כאן? מה המטרה? מה המטרה? דברים כה בסיסיים. ואני הייתי רוצה עוד נקודה. אמרו כאן על נוהל תמיכות שזה יינתן בנוהל תמיכות. אתם יודעים שנוהל תמיכות מקבלים רק אחרי שנתיים, שהעמותה פעילה. רק אחרי שנתיים. מה יקרה עם בית-ספר שיגיע היום להתיישב במקומות חדשים, כמו שבנצרת עלית או בכל המקומות האלה, יחכו שנתיים לנוהל תמיכות? יחכו שנתיים לתקציב? איך אפשר דרך נוהל תמיכות? אוי לי מיצרי ואוי לי מיוצרי. או שצריכים ראש עיר הגון כמו מצנע בשנת 93, או שצריכים באמת ללכת ולומר – אני אתן לך את הקולות של הקהילה על-מנת שתיתן לי את התקציב. תודה רבה. 

<היו"ר עמרם מצנע:>
תודה. חבר הכנסת מקלב ואחר-כך חברת הכנסת יפעת קריב. 

<אורי מקלב:>
אדוני היושב-ראש אני באמת לא אאריך בחלק הערכי של העניין, יותר לחלק הפרקטי וגם נקודה שאתה העלית בתוך הדברים. ראשית, אני לא יכול לא להגיד את זה, יש הבדל מהותי בין כסף שהמדינה נותנת לכסף שהרשות נותנת. גם אם המדינה מחליטה שלממלכתי היא נותנת כך וכך שיעור התקצוב שלה כך, מי שרוצה לעבוד במגמה אחרת במוכר שאינו רשמי, לא מקבל ממני את כל הסכום, אני מכירה בו, אז זה הבדל, זה משהו אחד. אבל משהו בשונה מרשות מקומית, רשות מקומית היא בעצם ועד בית שהיא לא יכולה להפריד, היא לא נותנת ערכים, היא לא נותנת תכנים לבתי-הספר, היא לא קובעת איך צריך ללמוד. היא בסך-הכל חלק טכני שהיא צריכה לתת שירות. היא, כמו שהיא נותנת את המים והחשמל ופינוי האשפה, היא גם נותנת מה שמקובל היום במדינת ישראל, שהיא נותנת גם את המים והחשמל בתוך בתי-הספר. היא נותנת גם את הכיסא והשולחן ואי-אפשר להפריד, אין הבדל ואותו ילד, באותו בית, באותו בניין בעיר, זה יקבל שולחן וכיסא מהרשות וזה לא יקבל שולחן וכיסא מהרשות, בזמן שהוא אותו תושב, אותו דייר, לכל הדברים בעיר. 
העיריות, הרשויות, לא מפרידות בחלק הערכי של העניין, זה רק המדינה יכולה לקבוע לעצמה. לכן, כשאנחנו באים ואומרים שהרשות לא תיתן, אנחנו יוצרים אפליה מוחשית, בשונה אם במדינה יש תירוצים כן או לא, שלא נכנסים לזה. 

עכשיו לחלק הפרקטי. אי-אפשר להתעלם מזה שיש קודם כל, למה אי-אפשר להגיע לתמיכות ולתקצוב. ההבדל הגדול בחוק התקצוב, אני לא נכנס לזה שעיריית ירושלים למשל, מקבלת תקצוב או מענק הבירה לפי מספר ילדיה, כולל החשבון אלה מהחינוך החרדי שהם 50% מסך-הכל התלמידים בעיר. אתה אומר ככה, תקציב היא תקבל מהמדינה, בשביל הילדים, ואתה אומר שהיא רוצה רשות מקבלת כסף היא משלמת את זה מכספה, מאיפה ההכנסות שלה, חלק נניח מתקציבים ממשלתיים שניתנים פר תלמיד, פר ילד ואתה אומר שצריך לשלם את זה, אתה אומר כאן הוא לא ישלם את זה. מכאן הרשות תיקח את הכסף לעצמה. אבל עכשיו ההבדל המהותי בין תמיכות לבין תקצוב. ומה שעושה גם החוק הזה, ההבדל שהוא לא מבדיל, בין הרשתות לבין המוכר שאינו רשמי. יש הבדל מהותי גם מבחינת התנהלות המדינה לרשתות לבין המוכר שאינו רשמי ואנחנו כאן יפחת חוק אחד, אנחנו מבטלים את כל חוק נהרי, שחוק נהרי יש לו משמעות אחרת לגבי רשתות. 
למשל, העסקת עובדים. העסקת עובדים, גם המזכירות, גם השרתים, הם אנשים שמועסקים על-ידי הרשות. אם אתה בנוהל תמיכות, אין אפשרות להעסיק אותם. העירייה לא יכולה להעסיק אותם. אתה לוקח משהו אחד, שעובד 65 שנה במדינה ואתה בהחלטה אחת מבטל אותה. אני לא מדבר מה ההשלכות, עובדים, פיטורין. זה אחד. שניים, הרשתות לא יכולות לקבל בכלל תמיכות. מדוע? אין בכלל מאזנים. לרשתות אין מאזנים. יש להם חשב בכל מוסד.

<היו"ר עמרם מצנע:>
איך הן מקבלות כסף מהמדינה? 

<אורי מקלב:>
יש להם חשב. החשב, יש חשב של משרד האוצר. הם לא יכולים לקבל גם כסף. אתם תמצאו פתרונות כאלו ואחרים שלא יהיו ישימים בכלל. 
<מיכל חורין:>
יש פתרונות. 

<אורי מקלב:>
את אומרת פתרונות ואני אומר מה זה גורם עכשיו. היום. 

<היו"ר עמרם מצנע:>
דרך אגב, אני ככה מקשיב ואני לא בטוח, ואנחנו נבדוק את זה, שהרשות המקומית יכולה להעביר למוכר שאיננו רשמי רק, זה השתתפות או בתמיכות. כמו שהמדינה מעבירה למוכר שאינו רשמי כסף, והוא לא עושה את זה בנוהל תמיכות, אותו דבר הרשות המקומית. 

<אורי מקלב:>
רגע, זה התיקון לחוק נהרי. 

<משה גפני:>
מה שתחליט בחוק. על-פי החוק אפשר, משרד החינוך יכול לתקצב. למה אתה מתכוון? 

<היו"ר עמרם מצנע:>
דרך אגב, זה גם לא לב החוק. לב החוק הוא עוד פעם ביטול החובה על הרשויות המקומיות לממן. מה הנוהל ומה הדרך, צריך לעשות אותה פשוטה ככל שאפשר. 

<אורי מקלב:>
אנחנו באים ואומרים מה שאמר חבר הכנסת גפני, אנחנו מדברים על רשויות שכן נותנות. גם הרשויות שכן רוצות לתת, רשתות - - - 
<משה גפני:>
רגע, אורי, אורי. אם עמרם מצנע אומר, רק שנייה, תן לנו להרגיש יותר טוב. אנחנו הולכים להילחם - - - 

<היו"ר עמרם מצנע:>
לא, זה רק בסוף, אחרת זה טריוויאלי. 

<משה גפני:>
אנחנו הולכים להילחם בעד חוק נהרי. אנחנו חושבים שזה חלק ממכלול שמישהו רוצה לפגוע בנו. אבל לפחות תרגיע אותנו שגם אם נפסיד במלחמה הזאת, שהיא, או שזה יידחה, לאפשר לעשות איזה שהוא חינוך ממלכתי חרדי או משהו דומה, או בכל מקרה, שיישאר החלק הזה, שזה לא נוהל תמיכות. 

<היו"ר עמרם מצנע:>
אני אבדוק את זה. לדעתי, לא צריכה להיות מגבלה, אבל אני צריך לבדוק את זה. 

<משה גפני:>
בשביל מה אתם צריכים להתערב בעניין הזה? 

<היו"ר עמרם מצנע:>
לא לא, אני אומר לך, אני חושב שזה - - -

<עמית לוין:>
להציג את תמונת המצב בנוהל תמיכות לחברי הכנסת. יש פה נציגה משפטית, זה התפקיד שלה. 

<אורי מקלב:>
אנחנו ידענו, אותה יועצת משפטית שהיתה כאן לפני שלוש שנים כשהשתתפתי בדיונים, לא הסכימה בשום אופן לקחת בנוהל תמיכות, לתת, לא של הכסף ולא שום דבר, ולא לרשתות, והיו צריכים תיקון לחוק נהרי, בגלל אותה יועצת משפטית - - -
<היו"ר עמרם מצנע:>
חבר הכנסת מקלב, אנחנו נבדוק את זה. אני לא רוצה לתת התייחסות בלי בדיקה. 

<אורי מקלב:>
אז אני לא יודע איך הדברים משתנים, בסדר, אני אשמע. אבל אני דיברתי על הרשתות שאין, לא קיים כלפיהן בכלל נוהל תמיכות. 

דבר שני, גם במוכר שאינו רשמי, לקבל תמיכה, אתה למשל צריך לעמוד בעשרה פרמטרים כדי לקבל תמיכות, אחד הפרמטרים שאני זוכר עוד בהיותי חבר מועצה, היה צריך מאזן מבוקר. מתי יש לך מאזן מבוקר לעמותות? 

<היו"ר עמרם מצנע:>
בוא אבל תתקדם. 

<אורי מקלב:>
אולי באוגוסט אתה יכול להציג, אתה לא יכול בכלל לפתוח, לא יכול להגיש. יש ניהול תקין ועוד דברים, שהם מאוד מאוד - - - 

<היו"ר עמרם מצנע:>
זה לא, אתה יכול לתת מקדמה גדולה על בסיס מה שנתת שנה קודם. אבל עזוב רגע, את נושא התמיכות – נבדוק. גם בשנה שאין תקציב. 

<אורי מקלב:>
אתה דיברת על כך שהשלטון המקומי הסכים לכל המהלך הזה וזה לא קשור לשר האוצר ואני רוצה להגיד לך במשפט אחד, לא ארחיב בזה. אני גם בא מתוך הרשויות המקומיות ואני נמצא בתוך השלטון המקומי ואני יודע בדיוק מה היה בחדר כשהשלטון המקומי ישב עם שר האוצר לאחר שהוא איים בשביתה, בגלל מענקי האיזון ואיך הוא יצא והגיעו להסכם עם שר האוצר. מה קרה? הוא לא ביטל, הוא לא אמר שהוא מבטל את החוק של ביטול השינוי של מענקי איזון, את זה הוא לא שינה. מה הוא שינה? הוא אמר להם – שני דברים אני נותן לכם, אני מבטל לכם את ההנחות בארנונה ואני מבטל לכם את חוק נהרי. זה היה תמורה שהסכום בשלטון המקומי והיו מוכנים למכור את הדברים האחרים, תמורת שני דברים ואחרי זה אמרו יש לכם כסף, תמורת ביטול הנחות בארנונה למי שרק להתנות את זה בכושר השתכרות, והדבר השני, ביטול חוק נהרי שיש לכם כסף בעניין הזה. 

אנחנו מדברים על כך, עירייה שלא רוצה ביטול החוק יבטל את זה. אנחנו אבל עושים היום נזק מאוד גדול ואי-יכולת לתפקד לכל העיריות שכן רוצות ויש לא מעטות שכן רוצות וכאן אתה לא מאפשר להן לפעול, אם אתה מקבל את זה. 

<היו"ר עמרם מצנע:>
לא, על זה דיברנו, את זה נבדוק.

<אורי מקלב:>
אני רק רוצה להגיד לך, לדבריך, אני יודע אחרת, אבל לדבריך, שהשלטון המקומי, שמשרד החינוך נותן 75% והיום השלטון המקומי רק נותנת ב- 25%, מה אתה גורם בכך? שאת הכסף הזה, שהעיריות קיבלו מהשלטון, מהרשות, ממשרד החינוך, הם לא יוכלו להעביר, אם הם ירצו, ואם הם לא ירצו הוא לא יעביר לו, בגלל שזה רק בתמיכות, זה רק ברצון ואת הכסף הזה שהוא קיבל ממשרד החינוך - - -

<היו"ר עמרם מצנע:>
לא לא, הוא לא, למוכר שאינו רשמי, זה לא עובר דרך העירייה בכלל. 

<אורי מקלב:>
יפה. אבל אתה מדבר על הרשתות אותו דבר שמקבלים את ה- 75%.

<משולם נהרי:>
הרשתות כן.

<אורי מקלב:>
ה- 75% עובר ואתה תגרום לכך שאם אתה מעביר תמיכות, ירצה – הוא ייתן, לא ירצה – לא ייתן, כשיש לו תלמידים ברשות שלו והוא קיבל כסף עבור הילדים האלה. 

<היו"ר עמרם מצנע:>
מה שמשרד החינוך נותן, הוא חייב לתת. 
<משולם נהרי:>
לא 75%, הוא מעביר 100%. 

<אורי מקלב:>
בסדר, אבל הוא לא יעביר עכשיו שום דבר. 

<משולם נהרי:>
לרשתות זה 100%.

<אורי מקלב:>
אבל גם את ה- 75% הוא צריך להעביר בנוהל תמיכות. 

<היו"ר עמרם מצנע:>
לא. עזוב, אתם נדבקתם לעניין התמיכות, נפתור לכם אז כל הבעיה נפתרה? 

<משולם נהרי:>
לא.

<היו"ר עמרם מצנע:>
יפה, אז בואו. 

<אורי מקלב:>
עוד רבע משפט. אתה אמרת משפט שכמה פעמים חזרת עליו, מה שהיה הוא שיהיה. גם לפני חוק נהרי היה. חוק נהרי נוצר בעקבות בג"צ שלא אפשר להתנהל בצורה שהתנהלו כל הרשויות, עד השנה הזאת. לכן חוק נהרי נוצר. הוא לא בא בגלל שרצו עכשיו לחייב סתם את הרשויות. הוא בא מכוח זה - - -
<היו"ר עמרם מצנע:>
חוק נהרי התקבל, בגלל הכוח הפוליטי שאפשר לקבל אותו. מה זה לא? 

<אורי מקלב:>
חוק נהרי נמצא פה והוא יודע בדיוק - - - 

<היו"ר עמרם מצנע:>
חוק נהרי התקבל בקונסטלציה הפוליטית הקודמת, לא בגלל בג"צ. 

<יעקב אשר:>
למה הוא נולד, החוק הזה? למה הוא נולד?

<משולם נהרי:>
איך יכול להיות שרק ארבעה יקבלו? 

<אורי מקלב:>
ושלא אפשרו, גם לרשויות שרצו, לא אפשרו להם. 

<יעקב אשר:>
למה הוא נולד? לא למה הוא התקבל, למה הוא נולד, החוק?

<היו"ר עמרם מצנע:>
עיריות שרצו אז יכלו גם לתת לפני חוק נהרי.

<אורי מקלב:>
נכון. אבל בג"צ לא אפשר להם.

<מיקי רוזנטל:>
זה היה ברצון הטוב של ראש העיר. אבל עכשיו זה הבטיח שהם יקבלו את המינימום של ה- 75%.  זה הבטיח משהו חשוב. 

<היו"ר עמרם מצנע:>
לא מדויק, אבל בסדר. 

<מיקי רוזנטל:>
לא מדויק? 

<היו"ר עמרם מצנע:>
לא, ממש לא. חברת הכנסת קריב, בבקשה.

<יפעת קריב:>
ראשית, קודם כל אני רוצה, רק משפט ככה לפתוח אתו, חבר הכנסת גפני, אמרת קודם "בואו נחזור למה שהיה קודם". אני באמת רוצה לשאול אתכם, אם אפשר לחזור למה שהיה קודם, למה היינו צריכים לעבור את המסכת של הכמה שנים האלה מ- 2008 ועד היום, של חוק שהוא בעיני חוק מיותר שמעולם לא היה צריך להיחקק? 

<משה גפני:>
מפני שהיתה החלטת בג"צ.

<יפעת קריב:>
בדיוק כמו שאמרת, חוק שהיה מונע מאינטרסים. אף אחד לא רוצה לפגוע בכם.

<משה גפני:>
היתה החלטת בג"צ, איזה אינטרסים? 

<יפעת קריב:>
איזה אינטרסים? הרגע אנחנו מדברים על זה. החוק הזה מעולם לא היה צריך להיות מחוקק בדרך שהוא חוקק. 

<משה גפני:>
בגלל החלטת בג"צ. 

<היו"ר עמרם מצנע:>
גם התיקון היה בהחלטת בג"צ?

<משה גפני:>
לא.  

<היו"ר עמרם מצנע:>
הלא החוק המקורי בכלל פגע במוסדות. אחר-כך עשיתם לו תיקון. 

<יפעת קריב:>
כמה רעש, שנתיים ישבו ודיברו כאן. 

<משה גפני:>
אני רציתי שיהיה מה שהיה קודם. אין לי ויכוח על העניין הזה. אבל היה החלטת בג"צ. אגב, אנחנו היינו באופוזיציה. 

<היו"ר עמרם מצנע:>
כן, בבקשה.

<משה גפני:>
בממשלת אולמרט העברנו שמונה חוקים. אני העברתי חוק על הנושא של הישיבות הקטנות בממשלת אולמרט. 

<היו"ר עמרם מצנע:>
כן.

<יפעת קריב:>
התיקון מחזיר אותנו למצב הקודם והגיע הזמן לחזור על המצב לקדמותו. אנחנו מדברים פה על שר חינוך שמגיע עם תפישה לכלל התלמידים ולא מונע מאינטרסים קואליציוניים ובא ואומר שכולם יקבלו את הכל בצורה של חינוך ממלכתי הוגן ושווה לכולם. הרשויות המקומיות, שגם בדיון הקודם דיברו על זה, באים ואומרים – ראשי הרשויות זו מעמסה כבדה. בואו נקל על הנטל, חייבים לבטל את חובת המימון. הלא בזה עסקינן, בביטול חובת המינון של הרשויות המקומיות. כל מועצה, על-פי שיקול דעתה. 
הסיפור הזה עולה כל שנה לשלטון המקומי 400 מיליון שקלים. אנחנו מדברים על זה שיש הרבה מאוד רשויות חלשות, אתם הלא הזכרתם את הרשויות החלשות. הלא מאיפה הם ישלמו את זה? אבל זה חובה, הן חייבות לתת. זו פגיעה מאוד קשה לרשויות. 

<יעקב אשר:>
אם לא היתה חובה לרשויות בממלכתי לעשות את זה, ראש עיר לא היה מממן את הנייר הטואלט ואת הכיסאות? 

<יפעת קריב:>
אני בדקתי את זה לפני שהגעתי. 

<יעקב אשר:>
לא היתה חובה. 

<היו"ר עמרם מצנע:>
לא בטוח, אני מסביר לך. בחיפה יש דוגמה של בית-ספר חילוני לחלוטין.

<יעקב אשר:>
ממלכתי.

<היו"ר עמרם מצנע:>
לא ממלכתי. 

<יעקב אשר:>
אני שואל מה היה קורה אם לא היה חובה בממלכתי. 

<היו"ר עמרם מצנע:>
דרך אגב, לדעתי הוא לא היה מתקצב. ברוב הערים. 

<יפעת קריב:>
כיום, 20% מהתלמידים בחינוך היסודי לומדים במוסדות מוכרים שאינם רשמיים והם אינם מחויבים במקצועות ליבה. אין פה שום סיפור של ענישה. יש כאן סיפור של תיקון חוק שלא היה צריך להיות מחוקק ובעצם הרעיון הוא להקנות לכולם מקצועות ליבה שיאפשרו להם לרכוש השכלה ומקצוע ולהשתלב אחר-כך בתעסוקה. 

השלטון המרכזי ממשיך באותה תמיכה שהוא נתן - - -
<משה גפני:>
אבל בחינוך העצמאי לומדים את המקצועות. 

<יפעת קריב:>
אני לא מצליחה להגיד משפט אחד ברצף. 

השלטון המרכזי ממשיך לתמוך באותה תמיכה שהוא נתן עד היום. הביטול הוא על פני שנתיים ולא בבת אחת. אני יכולה להגיד לכם שכחברת מועצה לשעבר, בעיר שלי, נתנו תמיכה שעברה באמת רק בזכות הקואליציה והיה לזה באמת משברים מאוד גדולים לחינוך מוכר שאינו רשמי, לבית-ספר חרדי שתלמידיו אפילו לא היו תושבי העיר, זה היה בית-ספר אזורי. 

מייד אני אגיד לך את השם של בית-הספר ואת הכל. בית-ספר אזורי, שמכספי הארנונה שלנו היינו מחויבים לשלם לו כסף על זה שהם היו אצלנו ביישוב ולעומת זאת, הבית-ספר הדמוקרטי שגם הוא חינוך - - - 

<משה גפני:>
עכשיו את מדברת על חיים שכאלה? זה החוק. על זה מדובר. 

<יפעת קריב:>
ועל בית-הספר הדמוקרטי - - -

<משה גפני:>
הוד השרון, הבית-ספר נסגר בסוף. 

<יפעת קריב:>
ההורים מחויבים בתשלום אישי. לא, השנה זה ממומן ואביא לך את ספר התקציב. 

לגבי הנוהל תמיכות. תראו, נוהל תמיכות בקדנציה האחרונה, ופשוט משהו שאף, על כל העמותות ועל כל הארגונים, ואני חושבת שהיתה לזה תמיכה מאוד מאוד גדולה מהממשלה הקודמת. הלא נוהל תמיכות לא מדבר רק על המוכר שאינו רשמי, הוא מדבר על כלל העמותות ועל כלל הארגונים. כשאתה מדבר על החובה של הניירת, זה לא רק לכם, זה לכולם. אז אם נוהל תמיכות זה משהו שהממשלה הקודמת אמרה לעבוד אתו בצורה הרבה יותר משמעותית, זה דיון אחר, זה לא השיחה הרלוונטית בכלל בנקודה הזאת. 
נוהל תמיכות, אם את רוצה לדבר על זה, זה סוגיה בפני עצמה, היא לא רלוונטית. 
<מיקי רוזנטל:>
כפייה דתית היא דבר נורא וכפייה חילונית היא דבר נורא מאוד. 

<יפעת קריב:>
הנוהל תמיכות זה דבר, יש לי עמדה מאוד חריפה לגביו. 

<היו"ר עמרם מצנע:>
תודה. אני רוצה לשמוע את אנשי עיריית תל-אביב.

<משה גפני:>
רק זה טוב, את ישנה בלילה בסדר, שלילד שלי לא יהיה פיתרון. זה בסדר.

<יפעת קריב:>
לילד שלך לא יהיה פיתרון?

<משה גפני:>
לא יהיה פיתרון. את ישנה עם זה טוב בלילה, זה בסדר. 

<יעקב אשר:>
את רוצה שהוא יהיה יותר משכיל, את תרעיבי אותו. 

<יפעת קריב:>
לכל תלמידי מערכת החינוך במדינת ישראל יהיה פיתרון שווה. גם לארבעת הילדים שלי וגם לילדים שלך. אין שום סיבה שיהיה הבדל. 

<משה גפני:>
אני מסכים, אני מסכים רק 50% מהילדים שלך. אני לא מבקש יותר. 

<יפעת קריב:>
שר החינוך הנוכחי, מעבר למה שהשקעה פרטית שאני משקיעה. 

<משה גפני:>
רגיל, רגיל, מה שהילדים שלך מקבלים, אני מסתפק ב- 50%. 

<היו"ר עמרם מצנע:>
תודה רבה חברת הכנסת קריב. אנשי תל-אביב, מה דעתכם?

<חביב נאמן:>
אני חושב שצריך להסתכל קצת על רשויות גדולות ועל רשויות קטנות. אני לא בטוח שמה שעיריית חיפה ומה שעיריית תל-אביב והעיריות החזקות יותר יכולות להרשות לעצמן, האם יכולות גם הרשויות הקטנות ועל זה צריך לתת את הדעת, לפני שעושים את כל השינוי הזה. 
<היו"ר עמרם מצנע:>
מה עמדת עיריית תל-אביב, לגבי חוק נהרי? 

<יפעת קריב:>
מה היתה העמדה שלהם לפני שנחקק. איך הגבתם. 

<היו"ר עמרם מצנע:>
רגע, חברת הכנסת קריב.

<חביב נאמן:>
אני יכול לומר שמה שעשינו עם החוק של נהרי שהתקבל, יישרנו את הקו לכל אורך המסלול של כל בתי-הספר. 

<היו"ר עמרם מצנע:>
לא, זה ברור, אתם צריכים לעמוד בחוק.

<חביב נאמן:>
קרי, תקצבנו 75%. 

<היו"ר עמרם מצנע:>
אבל מה עמדתכם היום? 

<חביב נאמן:>
עדיין לא עשינו דיון על העניין הזה. 

<היו"ר עמרם מצנע:>
אתה מתחמק לנו. 

<משה גפני:>
הם תקצבו יותר. 

<היו"ר עמרם מצנע:>
לא, הוא אומר לך. הוא אמר לך שהוא יישר כלפי מעלה. אבל לא משנה. 

<משה גפני:>
לא, כלפי מטה. 

<חביב נאמן:>
חלק היה כלפי מעלה וחלק כלפי מטה. 

<היו"ר עמרם מצנע:>
בסדר, בסדר. 

<משה גפני:>
למה אתה לא נותן זכות דיבור לעיריית ירושלים? 

<היו"ר עמרם מצנע:>
בבקשה. 

<ברוך הלפגוט:>
אני סגן מנהל האגף לחינוך חרדי בעיריית ירושלים. רציתי להתייחס לנקודה שאתה אמרת, לחזור למה שהיה קודם. 
<היו"ר עמרם מצנע:>
לא אמרתי לחזור, החוק מחזיר.

<ברוך הלפגוט:>
למה שהיה קודם. הבעיה שמה שהיה קודם, אני מדבר לגבי הרשתות, מה שהיה קודם, עיריית ירושלים התייחסה אליהם כאל רשמי לחלוטין. אנחנו העסקנו את המזכירות, השרתים, עשינו שם את הניקיון, משלמים את החשמל, את המים, הכל עלינו, כאילו שזה בית-ספר רשמי לגמרי. מכיוון שהחוק לא אפשר את המשך ההתנהלות בצורה הזו, לא היתה ברירה ואז התחיל חוק נהרי שעל זה גם הגיע גפני, בקטע של שווה כסף ולא שווה כסף, כי הנושא של קבלת כסף לרשתות, אין מצב כזה בכלל, הוא כמו משרד ממשלתי, אי-אפשר לתת למשרד ממשלתי כסף, אין דבר כזה. זאת אומרת, גם אם יש לו, ובהנחה שיהיה לו ואין לו עדיין, את כל מה שהוא צריך לקבל בשביל לקבל הקצבה, שזה מאזנים מסודרים וכל מה שניהול תקין וכל הדברים שלא שייכים לאותה עמותה, מכל מיני סיבות, הוא לא יוכל גם לקבל, כשנרצה לתת לו.
<היו"ר עמרם מצנע:>
טוב, זה אמרנו שנבדוק את זה. לי זה לא נראה.

<משה גפני:>
זה המצב, אבל, זה חצי משרד ממשלתי.

<היו"ר עמרם מצנע:>
מה שאני לא מבין, אני צריך לבדוק. 

<ברוך הלפגוט:>
אני חושב בכל מקרה, מתן האפשרות לרשויות לקבל החלטה בעניין הזה, זה מה שחשוב. זאת אומרת, גם אם יהיה ביטול, שלא יהיה ביטול כפוי. 

<היו"ר עמרם מצנע:>
ברור. 

<מיכל חורין:>
אני מהלשכה המשפטית של משרד החינוך. פשוט נאמרו פה כמה דברים, נזרקה באוויר המילה אפליה. אני פשוט רוצה להבהיר שלא מדובר. מדובר פה בעצם בהבחנה בין שונים. יש את המוסדות הפרטיים המוכרים שאינם רשמיים ויש את המוסדות הרשמיים. צריכים להזכיר שהמוסדות הרשמיים הם בעצם בשר מבשרה של המדינה והרשות המקומית. הרשות המקומית מחליטה איפה ייפתח המוסד הזה. היא משבצת אליו את התלמידים. זאת אומרת, אם היא לא תרצה שייפתח מוסד, לא ייפתח מוסד. היא מחליטה על הצרכים וקובעת איפה ייפתח. 
<יפעת קריב:>
זה לחצים קואליציוניים, אל תהיי כזאת תמימה.

<מיכל חורין:>
לעומת זאת, המוסדות הרשמיים, המוסדות שהמורים שלהם הם עובדי מדינה, בעצם להורים אין אפשרות לבחור את המורים שלהם, אלא במידה מאוד מצומצמת, הפיקוח הוא מלא, אין להם שום, כמעט ואין אוטונומיה לבתי-הספר האלו. לעומת זאת בתי-הספר המוכרים שאינם רשמיים, יכולים להיפתח גם במקום שבו הרשות המקומית מבקשת שהם לא ייפתחו. 

<משה גפני:>
לא הרשתות. 

<מיכל חורין:>
הרשתות בעניין הזה, מוכר שאינו רשמי - - -
<היו"ר עמרם מצנע:>
בבקשה, חברים. 

<משולם נהרי:>
אם הרשות מתנגדת, 

<יעקב אשר:>
מה שמנית קודם על ... 

<מיכל חורין:>
לא, זה לא מדויק. 

<משולם נהרי:>
חוק הפיקוח, מחייב אישור של הרשות המקומית. מה את מדברת? 

<קריאה:>
תשאלי את האנשים שמסביבך. 

<משולם נהרי:>
חוק הפיקוח.

<היו"ר עמרם מצנע:>
תנו לה לדבר, מה קרה לכם? 

<מיכל חורין:>
צריכים לפנות לרשות המקומית, אבל ניתן.

<היו"ר עמרם מצנע:>
מה קרה לכם? כל מי שדיבר עד עכשיו, הכל היה אמת מוחלטת, סופית? 

<משה גפני:>
לא, לא. 

<היו"ר עמרם מצנע:>
כן, בבקשה. 

<משה גפני:>
חוץ מיפעת קריב שהסכמתי אתה, אחרים היו נגד. 

<היו"ר עמרם מצנע:>
כן, בבקשה. 

<מיכל חורין:>
לכן בעצם מדובר פה באמת באיזה שהיא מעמסה תקציבית על הרשויות המקומיות, גם במוסדות שבהם אין להם שום נגיעה פעמים רבות לרשות המקומית ולכן הביטול של הסעיף הזה, יש בו באמת החזרה של המצב אחורה. 

לגבי, שוב, לרשות המקומית ולמשרד החינוך, מותר להם להעדיף את החינוך הרשמי. זאת אומרת, הכספים, יש, נכון שמשרד החינוך והרשות המקומית מתקצבים באופן מלא את המוסדות הרשמיים, אבל כי אלה מוסדות רשמיים, של המדינה, של הרשות המקומית. גם כשיבוטל החוק, גם כשיבוטל הסעיף הזה, הרשות המקומית עדיין רשאית לתמוך במוסדות המוכרים שאינם רשמיים. זאת אומרת, אין שום, לא מבוטלת בעצם הזכות שלהם לתמוך וככה גם נעשה קודם לכן.

<היו"ר עמרם מצנע:>
האם את יכולה להתייחס לשאלה האם הרשות המקומית, במצב שהסעיף 11(א) בוטל, האם הרשות המקומית יכולה לתמוך בבתי-הספר האלה, רק בנוהל תמיכות? אם את לא מכירה את הנושא הזה, אז תעזבי אותו. 

<מיכל חורין:>
לא, אני לא מכירה את דיני הרשויות המקומיות. 

<היו"ר עמרם מצנע:>
לא מבנה. 

<מיכל חורין:>
את דיני הרשויות המקומיות אני לא מכירה. אבל ברגע שאין חוק, הדרך לעשות את זה, זה בתמיכות. תמיכות מיוחדות לצורך העניין הזה. 

<היו"ר עמרם מצנע:>
אני אומר לכם עוד פעם, לי נראה, הלא המדינה מעבירה כספים. חברי הכנסת, לי נראה, הלא המדינה מעבירה כספים למוסדות שהם מוכרים ולא רשמיים והיא לא מעבירה את זה בנוהל תמיכות, היא מעבירה כסף. לכן, לא נראה לי שהרשות לא יכולה, כרשות. 

<משה גפני:>
היא לא יכולה.

<מיכל חורין:>
לא, המדינה עושה את זה. 

<אורי מקלב:>
גם תרבות היא מביאה. 

<משה גפני:>
הנה, תשמעו אותה. רגע, תנו לה לדבר. ריבונו של עולם, למה אתם מפריעים לה? 

<היו"ר עמרם מצנע:>
גפני, מי שמחלק פה זכות דיבור זה אני.

<משה גפני:>
זה נכון.

<היו"ר עמרם מצנע:>
ואין כמוך יודע את זה. 

<משה גפני:>
נכון. 

<היו"ר עמרם מצנע:>
אם את לא יודעת, אז - - -

<משה גפני:>
היא אמרה עכשיו.

<מיכל חורין:>
העברת תקציבים של משרד החינוך למוסדות האלה, נעשית מכוח חוק. 

<משה גפני:>
בדיוק.

<מיכל חורין:>
מכוח סעיף 11 לחוק חינוך ממלכתי. 

<משה גפני:>
הנה, כל הכבוד. 

<מיכל חורין:>
לכן זה תקצוב בשונה מתמיכה, במקום שבו - - - 

<היו"ר עמרם מצנע:>
בסדר. אני, יש לי הרגשה שיש פה איזה שהוא - - - 

<משה גפני:>
לא, לא.

<היו"ר עמרם מצנע:>
אבל תן לי לבדוק, מה איכפת לך? אני יכול להגיד לך לא, לא ובזה נגמר. 

<מנחם אליעזר מוזס:>
תבדוק, אם זה אפשרי, מקובל עלינו.

<משה גפני:>
לא, אתה לא יכול.

<מנחם אליעזר מוזס:>
אני יודע שלא. 
<משה גפני:>
אתה לא יכול.

<מנחם אליעזר מוזס:>
הוא יבדוק. 

<היו"ר עמרם מצנע:>
חברים, אנחנו נבדוק את זה. זה הלא, זה לא מהות התיקון, לא, זה לא המהות שכשמשרד האוצר ומשרד החינוך עשה את התיקון הזה, לא זו היתה כוונתו. 

<משה גפני:>
כן. הכוונה שלו היה נגד החרדים, אני יודע. 

<יפעת קריב:>
תמיד, זו הכוונה היחידה, אין כוונות אחרות. 

<משה גפני:>
רק זה? 

<יפעת קריב:>
רק זה.

<משה גפני:>
רק זה. שום דבר אחר לא? נעבור על כל החוקים. 

<היו"ר עמרם מצנע:>
כן, בבקשה. 

<איתמר חברוני:>
שלום לחברי הוועדה. אני מייצג את תלמודי התורה הלאומיים, מוסדות מוכר שאינו רשמי בציבור הממלכתי דתי. אני חושב שבמהלך הדיון פה היחידה שבעצם התייחסה לזה, זה חברת הכנסת יפעת קריב, אבל טיפה התפספס המהות כמו שהרגע יושב-ראש הוועדה אמר. צריך לקרוא לילד בשמו. בתיקון לחוק כתוב בהסבר, שהמטרה היא לתמרץ מעבר לחינוך הרשמי וכל הדיון פה טיפה הוסט מזה. זה נאמר בצורה מפורשת, המטרה היא לפורר את המוכר שאינו רשמי, לצמצם אותו למינימום ולהעביר את החינוך לחינוך רשמי ולצורך הדבר הזה, צריך למצוא אלטרנטיבות. 
לגבי הרשויות, בהפוך על הפוך, אם במידה והחינוך המוכר שאינו רשמי יעבור לחינוך הרשמי, הרשויות המקומיות יצטרכו לשלם הרבה יותר ממה שהן משלמות עכשיו. זה דבר ראשון, אז צריך לקרוא לילד בשמו ולדעת מה התוצאות. אז אם רוצים לתת חינוך רשמי לכולם, אז דבר ראשון צריך למצוא אלטרנטיבה, וגם לדעת שזה יעלה הון תועפות. זה דבר ראשון. 
מה שקורה בפועל, שלא מצהירים על זה, לא מצהירים שהולכים לסגור את המוכר שאינו רשמי, אבל מה שבפועל עושים, באווירת ימי המצרים מטילים מצור. חותכים מפה וחותכים משם. אמרה חברת הכנסת קריב, רק הרשויות המקומיות לא נותנות. זה לא נכון, משרד החינוך הוציא הוראה לפני פחות מחודש, שיש שעות תמרוץ וטיפוח שמגיעות לכל בתי-הספר, לא יתוקצבו במוכר שאינו רשמי. זה מגיע ל- 10% קיצוץ נוספים. אומרים 75%, בפועל זה הרבה פחות. כלומר עוד 10% בממוצע למוסדות נפגעים וזה מהמדינה, לא מהרשות המקומית. כלומר, כשמדברים על זה שרק הרשות המקומית תפסיק לתקצב, זה לא נכון. 
מעבר לזה, כשהרשות המקומית תפסיק לתקצב, זה לא בסך-הכל היא תפסיק לתקצב. אני רוצה להוסיף, כשאומרים שבסך-הכל הרשות המקומית לא תשלם, זה הכל, זה עוד הורדה קטנה בתקציב, זאת מכת מוות למוסדות וזה צריך להיות מונח על השולחן. רוצים לסגור את המוכר שאינו רשמי. תסגרו, אבל תמצאו אלטרנטיבה. 

עוד פגיעה זה הנושא של חוק נהרי שאנחנו מדברים עליו והפגיעה הנוספת שמשליכה על הכל זה החלטה שהתקבלה אתמול על הגבלת תשלומי הורים. אז לוקחים ולוקחים ולוקחים ומורידים ומורידים ולא מוכנים לאפשר לקחת. זה לא שאנחנו רוצים שההורים ייפגעו, כי ההורים גם באמת לא יעמדו בנטל, אבל בהפוך על הפוך, אסור להם לקחת גם אם יש מקומות שהיו רוצים שההורים ישלמו וישלימו את הפער שהמדינה יוצרת בחוק הזה, אסור, ההורים לא יוכלו לפצות על זה שלא יהיה אפשר לממן חשמל וניקיונות וכל מה שהוזכר פה.

מה שאני רוצה בשורה התחתונה להגיד זה שהדיון על חוק נהרי והדיון בכלל על המוכר שאינו רשמי נמצא במקום הנכון, בוועדת החינוך. זה לא צריך להיות בחוק ההסדרים, אין שם מקום. אתה לא יכול להביא איזה אבן בליסטרה שתעקוף את כל החומות ואת כל הדרך הנכונה להחליט על רפורמה או על שינוי בחינוך, ודרך חוק ההסדרים להנחית איזה שהיא מכה. אז זה נמצא במקום הנכון, פה צריך לדון על המוכר שאינו רשמי ופה צריך לדון על רשת חינוך ממלכתית חרדית או מה שזה לא יהיה, או על כל פיתרון אחר. אבל לא לבוא ובאבחת חרב, לעצור את הדבר זה. בתוספת ההחלטה שהתקבלה אתמול, זאת מכת מוות. אם רוצים לעשות את זה, שזה יהיה מונח על השולחן ויגידו את זה. 

<היו"ר עמרם מצנע:>
תודה רבה. 

<יעקב פרידברג:>
אני ממשרד המשפטים. אני מרגיש שהדיון כאן, מטעמים מובנים, נטה מאוד לכיוון החינוך החרדי שהוא מקרה אחד של חינוך פרטי בישראל, צריך לזכור את זה. אמנם כ- 60% מהמוסדות הפרטיים הם חרדיים, אבל יש גם 40% שהם לא. התיקון שנמצא כאן מתייחס למכלול, לכל ה- 100% של החינוך הפרטי בישראל. אני רוצה לציין רק נתון אחד שאני חושב שהוא מאוד חשוב כאן בדיון ולכן אני רוצה לציין אותו. יש בין 1,500 ל- 1,600, אני לא יודע בדיוק את הנתון. 

<מיקי רוזנטל:>
1,544.

<יעקב פרידברג:>
זה מספר המוסדות הפרטיים בישראל היום. כשליש מהם הוקמו בעשר השנים האחרונות. חוק נהרי ללא ספק תרם בצורה משמעותית להחלשה של החינוך הממלכתי בישראל ולהקמה של המון מוסדות פרטיים, לאו דווקא חרדיים. וכל הדיון כאן היה בעיקר על המקרה הפרטי של החינוך החרדי וצריך לזכור שזה לא חזות הכל. 

<היו"ר עמרם מצנע:>
ההערה שלך היא בהחלט נכונה ובמקום. 

<מיקי רוזנטל:>
יש גם את העניין הזה של כושר השתכרות, שהוא נועד לכלל האוכלוסייה, אבל הוא נועד לפגוע בעצם בחרדים. אז פה רוצים לפגוע בחרדים, יפגעו גם באחרים. 

<היו"ר עמרם מצנע:>
לא, זה לא. 

<מיקי רוזנטל:>
לא יעזור, אי-אפשר לצבוע את זה. 

<היו"ר עמרם מצנע:>
זה יהיה החוק מחר. 

<משה גפני:>
החוק בא בגלל החרדים. 

<היו"ר עמרם מצנע:>
לא נכון.

<משה גפני:>
רק בגלל החרדים. 

<יפעת קריב:>
מיקי, בבתי-הספר הדמוקרטיים, ההורים משלמים קרוב ל- 1,200 שקל לחודש, כל חודש, עבור כל תלמיד. 

<מיקי רוזנטל:>
זה לא בסדר. זה לא בסדר. 

<יפעת קריב:>
אבל זה בדיוק העניין, ודרך אגב, כן אפשר - - -

<מיקי רוזנטל:>
זה רק "עלה תאנה".  באתם לפגוע בחרדים, נקודה. 

<משה גפני:>
אם לא החרדים, הנושא הזה לא היה מתעורר. 

<יפעת קריב:>
יש לי ילדים במערכת הזאת, אני מכירה אותה. 
<היו"ר עמרם מצנע:>
לצורך האמת ההיסטורית, משרד החינוך נאבק גם בממשלה הקודמת כנגד ההרחבה הבאמת גדולה מאוד של בתי-ספר, דרך אגב, המונח פרטי הוא לא נכון, כי הם כולם מתוקצבים על-ידי המדינה, בדרך זו או אחרת. 

<מיקי רוזנטל:>
הכוונה היא לא של המדינה.

<היו"ר עמרם מצנע:>
נכון. נכון. ויש בהחלט, בעקבות חוק נהרי, גידול גדול מאוד, לא בחרדים, אלא בדמוקרטיים וכל מיני. 

<מיקי רוזנטל:>
אבל זאת הדרך, זאת הדרך לטפל בעניין. 

<היו"ר עמרם מצנע:>
בבקשה. אנחנו לקראת סיום. כן. 

<אמנון דה-הרטוך:>
אני רק מבקש להעיר הערה אחת לדבריו של נציג משרד המשפטים. יש משהו לא מתקבל על הדעת. הרי חוק נהרי, אני חוזר ומדגיש, עוקב אחרי היקף התקצוב של המדינה. זה שהמדינה מתקצבת ב- 75% את בתי-הספר הפרטיים, זה לפי שיקול דעתו של שר החינוך. הוא יכול מחר בבוקר להחליט להוריד את זה ל- 60%. אני לא מצליח להבין למה הממשלה מעוניינת להמשיך ולתקצב, למרות הנזקים הבלתי הפיכים לחינוך הממלכתי, היא ממשיכה לתקצב את בתי-הספר הפרטיים כאילו היא מעוניינת לעודד אותם. אבל היא אומרת – אתן, הרשויות המקומיות, אתן לא תתקצבו. איפה ההיגיון? הרי ברגע שהממשלה תוריד את זה נגיד ל- 60%, אוטומאטית היקף התקצוב העירוני יורד אף הוא ל- 60%. ולכן, כל הטענה של משרד המשפטים או של נציגי הממשלה כאן, שהממשלה מעוניינת לעודד את החינוך הממלכתי, זאת טענה בלתי ראויה. מפני שהם הולכים לעשות תיקון בחקיקה, כאשר התיקון הגדול ביותר לשיטתם, יכול להיות בהחלטה של שר החינוך, מחר בבוקר. למה הוא לא מחליט? זה כנראה לא שיקול שאנחנו יודעים מה הוא.

<היו"ר עמרם מצנע:>
תודה. חבר הכנסת נהרי, בבקשה.

<משולם נהרי:>
אני רוצה להעיר כמה הערות ולהבהיר כמה הבהרות. קודם כל, מיכל חורין, לגבי חוק הפיקוח. מי שרוצה היום להקים בית-ספר, מוסד, חל עליו חוק הפיקוח. חוק הפיקוח, יש התניות ויש דברים שזה לא בהתניה, כמו למשל בריאות, תנאי תברואה, זו התניה. ויש את הרשות המקומית - - -

<מיכל חורין:>
הוועדה לתכנון ובנייה.
<משולם נהרי:>
שניים יש ברשות המקומית. גם ועדה לתכנון ובנייה וגם הרשות המקומית. 

<מיכל חורין:>
נכון.
<משולם נהרי:>
באה הבוסית שלך, דורית מורג, שהיא לא נמצאת פה, ובוויכוח סוער שהיה אתי כשהייתי במשרד החינוך, היא החליטה שהוועדה לתכנון ובנייה זו תהיה התניה והיא הוציאה חוזר וככה משרד החינוך התנהל והיו לנו הרבה דיונים עם שרי החינוך בנושא הזה. אז קודם כל, הרשות המקומית עדיין, הרשות המקומית - - -

<מיכל חורין:>
הוועדה לתכנון ובנייה היא גוף מקצועי בתוך הרשות המקומית, זה לא, היא לא מכניסה לשיקולים שלה - - -

<משולם נהרי:>
גם הרשות, סליחה - - - 

<מיכל חורין:>
היא מכניסה את השיקולים המקצועיים של תכנון. 

<משולם נהרי:>
אז אני אמרתי לך, אמרתי לך שברשות המקומית יש שני גורמים. 

<יעקב אשר:>
זה חלק אחד של הדבר הזה, אבל.

<משולם נהרי:>
יש שני גורמים ברשות המקומית. 

<יעקב אשר:>
זה חלק מהרשות.

<משולם נהרי:>
כן. זה לא רק, יש את הרשות ויש את הוועדה לתכנון ובנייה. עכשיו הרשות המקומית יכולה להתנגד.

<היו"ר עמרם מצנע:>
ישות עצמאית. 

<אורי מקלב:>
כן, הם נתמכים הרבה יותר מהממלכתיים. בממלכתי לא צריך להוציא רישיון. 40 שנה אותו בית-ספר. 

<היו"ר עמרם מצנע:>
צריך להוציא רישיון, גם ממלכתי. 

<אורי מקלב:>
לא, הממלכתי לא מוציא רישיון. בית-ספר, גן עם ילדים 40 שנה, אף אחד לא בדק אותו בריאותית או בטיחותית. 

<היו"ר עמרם מצנע:>
זה שהוא 40 שנה, אבל הוא צריך רישיון. 

<אורי מקלב:>
ואותו דבר, הם הרבה יותר נותנים מענה. 

<משולם נהרי:>
הוא לא צריך. אני ממשיך, רבותיי. ממלכתי לא צריך רישיון. 

<יפעת קריב:>
נכון, כי הוא של המדינה. 

<משולם נהרי:>
מבחינת החוק, כן. 

רבותיי, להערה של איך החוק עבר, לחצים פוליטיים וכל הדברים הללו, רבותיי, החוק עבר בקולות הקואליציה והאופוזיציה, למעט ארבעה אנשים שהתנגדו, אלה היו חברי הכנסת ממרצ. אבל כל הקואליציה והאופוזיציה, כולל הליכוד שהיה באופוזיציה, הצביעו בעד החוק. את יכולה ללכת לדברי הכנסת ולראות מי הצביע.

<מיכל חורין:>
אני זוכרת את הסערה הגדולה שהיתה סביב זה. 

<משולם נהרי:>
אני אומר לך, יש לי נתונים מדויקים, את יכולה לבדוק את זה. זה לא דבר שאפשר להסתיר אותו. 

לגבי הליבה, רבותיי, יש פה טעות וכל הזמן חוזרים על זה. כל המוכר שאינו רשמי, שמקבלים 75%, חייבים במינימום של 75% תוכנית הליבה. עכשיו, חלק מהם מלמדים אפילו יותר מ- 100%, והרשתות מינימום 100%. לא רק תוכנית הליבה, הם משתתפים גם במבחני המיצ"ב. אז ככה, שאין, הטענה הזו של הליבה, היא לא במקומה.

<היו"ר עמרם מצנע:>
הרשת העצמאית לא מלמדים לימודי ליבה. 

<משה גפני:>
מלמדים, ולא מקבלים את זה כליבה, בגלל שמחר יגידו לנו - - - 

<משולם נהרי:>
מלמדים ליבה. רבותיי, אני הייתי אחראי במשרד החינוך גם על המוכר שאינו רשמי, אני אומר לכם בוודאות, גם אם יגידו שלא, מקיימים את תוכנית הליבה ואני מוכן בפני הוועדה להביא את כל התוכנית, נמצא פה מנהל האגף לחינוך מוכר שאינו רשמי, הוא היה שותף לטבלה שמשרד החינוך הוציא לגבי תוכנית הליבה, שיעור בכל מקצוע, כמה שעות. 

<קריאה:>
שיש בה חמש שעות לימודים כלליים בשבוע.

<משולם נהרי:>
סליחה רגע, סליחה. היועץ המשפטי בזמנו, היועץ המשפטי לממשלה, אליקים רובינשטיין, שהיה היועץ שלו לענייני חקיקה, עו"ד אמנון דה הרטוך, הוציא חוות-דעת לגבי הרשויות, לגבי הרשתות, כיוון שהרשתות בהתחלה חויבו ב- 75% בתוכנית הליבה, והם קיבלו על-פי 3 (א) לחוק יסודות התקציב, קיבלו 100%, הוא בא ואמר – לא. מי שמקבל תקצוב של 100%, ילמד 100% ליבה. זו חוות-דעת שהיא עדיין שמורה אצלי. אז ככה שהליבה זה תירוץ ותירוץ מאוד לא טוב. 
רבותיי, לגבי תמיכות. לגבי תמיכות. אני הייתי יושב-ראש ועדת תמיכות במשרד החינוך והייתי בתחילת הדרך כשביטלו את הייחודיים, הייתי במשרד החינוך ורוב שנותיי במשרד החינוך טבעתי בנושא התמיכות, כאשר מצד משרד המשפטים עו"ד אמנון דה הרטוך, הוא היה אחראי על כל נושא התמיכות של כל משרדי הממשלה. אני אומר לכם רבותיי, אם יעברו לנושא של תמיכות, זה אסון. אני אומר לכם כמי שמכיר את הנושא לפני ולפנים, כשנח שלח את היונה לראות הקלו המים, אם כבר הגיע היובש, אז חזרה יונה עם עלה זית. אומר מדרש אגדה, אמרה היונה – יהיו מזונותיי מרורים כזית, ובידי הקדוש ברוך הוא ולא מתוקים בידי ועדת התמיכות בידי בשר ודם. מפני שאם זה קשור לוועדת התמיכות, הם יכולים לתת מתי שהם רוצים ואיך שהם רוצים והתקציב לא קבוע ויכול להיות שגם לא יהיה בכלל תקציב, קחו לכם את השנה.
 קחו לכם את השנה שהיא זו שנת, עדיין אין תקציב, ואם אני לוקח רק נושא אחד, אני רוצה להביא את זה לצורך הדוגמה, משהו שגם אני הייתי אחראי עליו במשרד החינוך, זה תרבות יהודית ואם בתקופתי היו אז 84 מיליון לצורך הנושא, היום יש 23 מיליון ופתאום מבשרים להם שזה עדיין לא בטוח כי יכול להיות שזה רק 16 מיליון ואין מקדמות ואין כלום והגופים התרבו וגדלו. רבותיי, זה מה שיקרה. ואם מישהו רוצה עוד חיזוק, שיבוא לדיונים של נוהל התמיכות, שכל הגופים היום, כל המגזר השלישי משתולל, כל הגופים משתוללים לגבי נוהל התמיכות, שהוא הולך ונהיה יותר קשה ויותר קשה ואתם יודעים מי שולט על נוהל התמיכות. זה לא רק הרשויות המקומיות וזה לא הרשויות המקומיות. נוהל התמיכות, מישהו אחר שולט, מישהו אחר מושך בחוטים. 

רבותיי, אי-אפשר לנהל ככה בתי-ספר ואי-אפשר להחזיק תלמידים ואתם יודעים ששנת הלימודים, אי-אפשר לדחות אותה לשנה הבאה או להקדים אותה או לאחר אותה וראינו מה קרה לשר חינוך שרצה לתת יום אחד חופש להקדים את החופש או להקדים את הלימודים, מה קרה לו. בטח לא לקחת שנה מתלמידים ולהזיז אותה לכאן ולכאן. 

עכשיו לגבי השלטון המקומי. רבותיי, אסור לשכוח שזה כסף ממשלם המיסים, זה צריך להכניס לראש, זה לא תקציב מדינה, זה אנשים שמשלמים ויש להם זכויות ואנחנו פה באים להצדיק את השלטון המקומי. רבותיי, השלטון המקומי מתנגד לכל דבר. אני אספר לכם במשרד החינוך, הוויכוח עם משרד החינוך הוא תמידי. יש הרבה דברים שהם משותפים למשרד החינוך ולשלטון המקומי, ניקח את הנושא של הסעות. ההסעות היו ביחס של 60 ל- 40. 60% נתן משרד החינוך, 40% נתנה הרשות המקומית. זאת אומרת, תלמיד צריך לקבל את ה- 100%. אין מושג שיקבל פחות, מי יממן את זה? ובשיטתיות משרד החיוך, כשקיצצו לו, הוא קיצץ מההסעות והנתח של הרשות המקומית הלך וגדל, עד שהיחס התהפך של 40% - 60%, ההפך, לרעת הרשות המקומית, השלטון המקומי. השלטון המקומי בוויכוח כל הזמן, איפה שהוא יכול לחסוך, לא לשלם, הוא יעשה את זה. אז איך הוא ישלם, אם יהיה ממלכתי? איך הוא ישלם? מאיפה הוא יביא את הכסף? זה הרבה יותר. 

רבותיי, די לצביעות. רוצים ממלכתי? אני אומר לכם שהדיונים היו עוד כשעבדתי במשרד החינוך, למעלה מ- 20 שנה, לגבי ממלכתי ותמיד יד נעלמת הסירה את זה מסדר היום. היה נוח להם שככה יתקיימו בתי-ספר. היה נוח שיהיו בתי-ספר מוכרים שאינם רשמיים ושיתמודדו. וכל פעם שמישהו רצה להקים – קח, תקים. רק תסיר ממני את האחריות. 
משרד החינוך לא לקח על עצמו אחריות וזה לא שהוא אשם, משרד החינוך. כל שר שבא למשרד החינוך, אני זוכר את שולמית אלוני, היא רצתה, אמרתי לה – לכי לאוצר. הלכה לאוצר, כל המורים צריכים להיות עובדי מדינה. מבנים, חייבים לבנות לכולם. צריך לתת להם תקציב יותר גדול ממה שנותנים להם עכשיו ואז היו סלים, אתם לא יודעים מה זה הסלים, אני זה שהפרדתי את הסלים ממשרד החינוך. הסלים זה היתה תוספת מרובה על העיקר. וזה לא היו מוכנים לתת. ועוד ועוד ועוד, וזה היה, ואני מסכם. זה היה נוח. 

אם היום משרד החינוך רוצה את הממלכתי ויכול – בבקשה, שישב עם האוצר, נמצא פה סימנטוב הוא יודע מה המשמעויות של זה, יגיעו לסיכום. אני לא מאמין שתהיה התנגדות. אבל עד אז, רבותיי, אסור ללכת לשפוך את התינוק עם המים. אסור לעשות את זה, זה לא יסולח לנו ולא יימחל לנו. אסור לנו לעשות את זה לילדי ישראל. בואו תיצרו אלטרנטיבה, בואו נשב, האמינו לי שאפשר להתקדם, אבל לא לפגוע בילדים האלו. תודה. 

<היו"ר עמרם מצנע:>
טוב. אנחנו מסיימים, כמובן תם ולא נשלם. בדיון בשבוע הבא, אנחנו נביא לסיכומים ולהצבעות על הנושא הזה. מי שרוצה עוד להוסיף, להגיד, מוזמן לשלוח אלינו בכתב את נושא התמיכות, נוהל תמיכות כפי שהתחייבתי, אנחנו נבדוק. תודה רבה. 
<הישיבה ננעלה בשעה 13:45.>
